Agong, Permaisuri berangkat tiba di Sarawak

KUCHING: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berangkat tiba di Lapangan Terbang Antarabangsa Kuching (LTAK) semalam bagi memulakan lawatan dua hari ke Sarawak.

Keberangkatan tiba Seri Paduka berdua menggunakan pesawat khas sekitar 12.20 tengah hari semalam disambut kenamaan utama negeri diketuai Yang Dipertua Negeri Sarawak Tun Abdul Taib Mahmud serta Premier Sarawak Tan Sri Abang Johari Tun Openg.

Turut hadir, Speaker Dewan Undangan Negeri Sarawak Tan Sri Mohamad Asfia Awang Nassar, ketiga-tiga Timbalan Premier – Datuk Amar Douglas Uggah Embas, Datuk Amar Awang Tengah Ali Hasan dan Datuk Seri Dr Sim Kui Hian – serta barisan Kabinet negeri turut hadir bagi upacara sambutan ketibaan itu.

Pada sebelah petang semalam, Seri Paduka berdua berkenan berangkat mengunjungi Bazar Ramadan Satok di sini sebelum menghadiri Majlis Berbuka Puasa dan Santapan Malam di Masjid Jamek Negeri di sini.

Pada majlis itu nanti, Seri Paduka berdua akan berkenan menyampaikan kurniaan sumbangan kepada 30 penerima. – Bernama

See author's posts


Ekonomi digital fokus utama

KUALA LUMPUR: Ekonomi digital, infrastruktur digital dan produktiviti merupakan antara faktor penting yang perlu dijadikan fokus utama kerajaan dalam Rancangan Malaysia ke-12 (RMK-12) 2021-2025 bagi memulihkan pertumbuhan negara menjangkaui pandemik Covid-19, sekali gus mendokong ekonomi berpendapatan tinggi seawal 2024.

Dalam Laporan Bank Dunia: “Aiming High – Navigating the Next Stage of Malaysia’s Development,” pendapatan negara kasar (PNK) per kapita Malaysia berada pada US$11,200, hanya kurang US$1,335 daripada tahap ambang semasa yang menentukan peralihan kepada ekonomi berpendapatan tinggi.

Menurut Bank Dunia, kemajuan ke paras tahap ambang menjadi perlahan susulan kesan daripada Covid-19, namun Malaysia berpeluang melaksanakan reformasi jelas untuk mengekalkan pertumbuhan masa depan.

Mengulas mengenainya, Jabatan Perangkaan Malaysia berkata kerajaan komited untuk terus menilai kualiti, keterangkuman dan kesinambungan pertumbuhan Malaysia pada masa depan bagi mencapai status negara berpendapatan tinggi dalam tempoh lima tahun akan datang.

“Keupayaan perniagaan untuk mengadaptasi pendigitalan dan perkembangan teknologi akan meningkatkan kecekapan dan seterusnya, memacu perniagaan dalam jangka panjang.

“Selain itu, penggunaan automasi yang disokong latihan dan peningkatan kemahiran pekerja sedia ada akan mengoptimumkan produktiviti dan menjana pertumbuhan ekonomi yang kukuh,” kata Ketua Perangkawan Datuk Seri Dr Mohd Uzir Mahidin (gambar) kepada Bernama.

Beliau berkata perniagaan juga perlu meneliti semula model operasi perniagaan dan meneroka peluang baharu melalui digitalisasi dan mempertimbang untuk mempercepatkan adaptasi pendigitalan dalam usaha meningkatkan daya tahan, di samping mengoptimumkan proses perniagaan.

Menurutnya, dalam hal ini, infrastruktur teknikal yang mapan, disokong proses digitalisasi pintar merupakan komponen kritikal dalam mengekalkan pertumbuhan ekonomi.

Menerusi penggunaan teknologi, Mohd Uzir berkata ia akan menambah baik kecekapan pengeluaran dan seterusnya meningkatkan produktiviti dalam jangka sederhana dan panjang.

“Peningkatan dalam pengeluaran dan produktiviti akan menghasilkan keuntungan, dan dengan itu, mengekalkan perniagaan serta pekerjaan, sekali gus mewujudkan peluang pekerjaan.

“Industri berintensifkan modal serta mengadaptasi automasi dilihat lebih berdaya tahan berbanding industri berintensifkan buruh.

“Bagi industri berintensifkan modal, melalui penggunaan automasi, penyesuaian operasi perniagaan dapat dilaksanakan dengan segera sekiranya menghadapi krisis dan dapat mengekalkan produktiviti dalam kalangan pekerja,” menurut  Mohd Uzir.

Beliau berkata, dalam hal ini, industri perlu memanfaatkan krisis ini dengan melaksanakan inovasi ke arah norma perniagaan baharu.

Ia merupakan titik perubahan yang sesuai kepada industri untuk mengadaptasi Revolusi Industri 4.0 dalam meningkatkan rantaian nilai untuk mencapai nilai ditambah yang lebih tinggi.

Melalui penggunaan teknologi, pekerja berpeluang untuk meningkatkan kemahiran dan kemampuan bagi membolehkan mereka menggunakan teknologi dengan lebih cekap.

“Seterusnya, dalam jangka panjang, negara akan dapat menangani isu ketidakpadanan pekerja dengan mewujudkan lebih banyak pekerjaan mahir.

“Krisis ini juga sewajarnya dijadikan titik perubahan untuk mengurangkan kebergantungan kepada pekerjaan separuh mahir dan berkemahiran rendah,” kata Mohd Uzir.

Tumpuan pada masa ini perlu diberikan kepada usaha untuk mengembalikan pekerjaan, manakala usaha peralihan teknologi boleh dipergiatkan melalui pelbagai inisiatif yang telah diperkenalkan kerajaan dan boleh dinikmati segenap lapisan masyarakat.

Bagaimanapun, terdapat cabaran bagi mendepani era digital, antaranya kos pelaburan digital termasuk sumber kewangan, kesedaran keselamatan dan infrastruktur digital. – Bernama

See author's posts


Kane mampu bawa Spurs ‘juara’

Jurgen Klinsmann meninggalkan Tottenham Hotspur 25 tahun lalu kerana mahu menjulang trofi kejuaraan.

Bagaimanapun, legenda bola sepak Jerman itu percaya Harry Kane mampu meraih gelaran juara jika dia kekal di bawah bimbingan Jose Mourinho.

Spurs tidak pernah memenangi sebarang gelaran sejak menjuarai Piala Liga pada 2008.

“Dia (Kane) boleh mencapai apa saja yang diimpikannya.

“Dia sangat berbakat dan dia kini di kemuncak kerjayanya yang mana dia lebih matang.

“Dia bukan pemain muda biarpun kamu masih fikir dia masih muda. Melihat dia dari jauh, anda pastinya berharap dia mampu memenangi gelaran.

“Apabila anda bermain secara profesional dan anda mendapat peluang bermain bersama pasukan dalam kelompok lima terbaik sudah pasti ia akan berkisar mengenai trofi kejuaraan.

“Saya percaya Spurs mampu menjulang trofi kejuaraan sekali gus merealisasikan impian Kane,” katanya.

Kane, 26, yang dikaitkan dengan perpindahan ke Manchester United dilahirkan menerusi program akademi Spurs itu dan kini menjadi salah seorang penyerang terbaik di Eropah.

Bagaimanapun, Kane sebelum ini mendedahkan dia mungkin meninggalkan kelab itu sekiranya masih gagal meraih gelaran juara

Sebelum ini, Kane tidak menolak kemungkinan dia akan meninggalkan kelab itu sekiranya tidak menunjukkan peningkatan terutama bagi membolehkan dia menjulang trofi kejuaraan secepat mungkin.

Kane menjaringkan 181 gol buat Spurs dalam semua kejohanan – purata 30 gol dalam satu musim sejak 2014 tetapi sehingga kini dia masih tidak memenangi sebarang trofi bersama kelab London itu.

Penyerang antarabangsa England itu menandatangani lanjutan kontrak selama enam tahun pada 2018 yang menyaksikan dia akan kekal bersama Spurs hingga 2024.

Bagaimanapun, menerusi sesi soal jawab bersama pengulas Sky Sports, Jamie Redknapp di Instagram, Kane berkata dia tidak boleh memberi jaminan yang dia akan kekal bersama Spurs sekiranya kelab itu gagal melakar kejayaan.

“Saya sentiasa sayangkan Spurs tetapi ia bukan hanya mengenai perkara itu. Saya sentiasa katakan jika merasakan kami tidak menunjukkan peningkatan sebagai satu pasukan atau tidak berada di landasan tepat, saya bukan jenis yang akan kekal di sana hanya disebabkan perkara itu.

“Saya pemain yang mempunyai cita-cita tinggi, saya mahu menunjukkan peningkatan dan menjadi pemain yang lebih baik. Saya mahu menjadi pemain utama dunia, jadi ia bergantung terhadap apa yang akan berlaku kepada kami sebagai satu pasukan.

“Jadi, tiada jaminan saya akan kekal selama-lamanya tetapi ia juga bukan sesuatu yang mustahil,” kata Kane.

Paling hampir untuk Kane memenangi trofi adalah dengan mara ke final Piala Liga pada 2015 dan Liga Juara-Juara musim lalu yang menyaksikan Spurs tewas masing-masing di tangan Chelsea serta Liverpool.

“Kita sudah bercakap mengenai perkara itu iaitu Spurs boleh memenangi trofi dengan pasukan yang ada sekarang untuk tempoh beberapa tahun. Kami memiliki pasukan yang menakjubkan tetapi kami masih gagal memenangi trofi.

“Sebagai pemain, ia hakikat yang sukar untuk ditelan. Saya mahu memenangi semua gelaran yang boleh. Saya mahu memenanginya secepat yang mungkin,” katanya.-AFP

See author's posts


Pematuhan SOP kilang, ladang diperkasa

KUCHING: Bagi memastikan tiada penularan Covid-19 dalam kalangan kluster tempat kerja, gesaan untuk memperkasakan langkah pematuhan Prosedur Operasi Standard (SOP) di kilang dan ladang harus diberi perhatian sewajarnya.

Timbalan Menteri Perusahaan Perladangan dan Komoditi (KPPK), Datuk Willie Mongin berkata, kerajaan memandang berat isu pematuhan SOP oleh semua syarikat di bawah sektor penting dalam usaha untuk mengurangkan risiko penularan Covid-19.

“Sejak wabak ini (Covid-19) melanda negara tahun lalu, banyak syarikat di bawah sektor penting termasuk industri pembinaan, perladangan dan komoditi mematuhi SOP yang telah disarankan.

“Meskipun terdapat satu atau dua syarikat yang tidak melaksanakan sepenuhnya perlaksanaan SOP sebelum ini, kita berjaya mengatasi masalah ini setelah mengambil tindakan pantas dan tegas dan kita bersyukur kerana selepas kejadian itu, syarikat terlibat kini mematuhi SOP,” katanya.

Berliau berkata demikian pada sidang media selepas mengunjungi East Asia Palm Product Sdn. Bhd. di Jalan Bako di sini semalam untuk meninjau pematuhan SOP di tempat kerja, terutama syarikat di bawah KPPK.Tambah Willie, majikan perlu memastikan bahawa kakitangannya mematuhi SOP yang ditetapkan seperti mengehadkan bilangan pekerja ke ladang dan kilang, memastikan bahawa mereka tidak berkumpul di tempat yang sempit serta sentiasa mematuhi jarak fizikal seperti yang disarankan.

“Mereka juga diingatkan untuk mematuhi Peraturan Perumahan dan Kemudahan Minimum Pekerja (Pindaan) 2019 (Akta 446) selaras dengan Inisiatif Ke-empat Pakej Bantuan Perlindungan Ekonomi dan Rakyat Malaysia (Permai) untuk memperkasakan pemeriksaan kesihatan pekerja.

“Pematuhan Akta 446 sangat penting untuk memastikan pekerja mempunyai tempat tinggal yang bersih dan kondusif selain mengelakkan kesesakan supaya dapat mencegah penyebaran jangkitan Covid-19,” ujarnya.

Pada masa sama, beliau juga menggesa supaya semua syarikat yang mempunyai pekerja asing untuk melakukan pemeriksaan Covid-19.

“KPKK melalui Lembaga Minyak Sawit Malaysia (MBOP) ingin mengingatkan semua pemegang lesen MPOB supaya mematuhi arahan dan memastikan pekerja asing yang digaji oleh syarikat yang berkenaan menjalani pemeriksaan Covid-19 sebelum 28 Februari ini.

“Kita tidak akan berkompromi dan akan mengambil tindakan tegas terhadap mana-mana syarikat yang gagal untuk membuat sedemikian selain tidak mengikut peraturan yang telah kita tetapkan,” tegasnya.

Willie berharap dengan pematuhan SOP yang lebih ketat oleh majikan akan mengurangkan jumlah kes Covid-19 seterusnya dapat meredakan kebimbangan rakyat dan memulihkan ekonomi negara dengan kadar yang segera.

Tambah beliau, sebarang pertanyaan mengenai SOP boleh dibuat kepada kementerian dengan menghubungi talian hotline di 03-8880 3498 antara 8.00 pagi dan 5.00 petang dari Isnin hingga Jumaat atau melalui e-mel di hotlinempic@mpic.gov.my.

Turut hadir, Ketua Pegawai Eksekutif East Asia Palm Product Sdn. Bhd., Andrew Nguang Paw Chiang dan Ketua MPOB Wilayah Sarawak, Murphy Solomon.

Oleh ASYRAF HALIM

See author's posts


DUN: Sebab SST dikenakan ke atas tayar

KUCHING: Langkah kerajaan Sarawak untuk mengenakan Cukai Jualan Negeri (SST) ke atas tayar adalah untuk membiayai perbelanjaan melupuskan tayar terpakai di di negeri ini.

Timbalan Premier Sarawak, Datuk Amar Douglas Uggah Embas berkata SST pada tayar adalah sebahagian daripada sumbangan industri ke arah pemuliharaan alam sekitar.

Beliau berkata, Ahli Dewan Undangan Negeri (ADUN) Padungan daripada DAP, Chong Chieng Jen perlu memahami objektif cukai itu adalah untuk membantu kerajaan memastikan tayar terpakai tidak menjejaskan alam sekitar.

“Sebab itu kita lantik syarikat swasta untuk menjalankan kutipan tayar (terpakai) itu. Untuk makluman, sejak 2013, mereka telah mengumpul 78,000 tan tayar di bandar-bandar besar,” katanya ketika menggulung perbahasan di sidang Dewan Undangan Negeri (DUN), hari ini.

Dalam perbahasan dan celahan pada sidang DUN kali ini, Chong yang juga Pengerusi DAP Sarawak meminta penangguhan SST dikenakan ke atas tayar selama tiga tahun lagi bagi meringankan beban peniaga dan pengguna secara keseluruhan.

Uggah berkata, kerajaan  sangat responsif kepada pendapat umum dan saranan orang ramai.

Sebab itu katanya, Premier Sarawak, Datuk Patinggi Tan Sri Abang Johari Tun Openg memberi remisi (pulangan balik cukai taksiran) 50 peratus sehingga penghujung tahun ini.

Kerajaan Sarawak telah memberikan remisi 50 peratus ke atas SST selama dua tahun dari Januari 2021 hingga Disember 2022.

Oleh NUR AIN OTSMAN

See author's posts


Bantuan wang ihsan mangsa banjir

LAWAS: Kerajaan Sarawak bersetuju untuk menyalurkan bantuan wang ihsan kepada mangsa banjir besar di Daerah Lawas pada Mei lalu.

Banjir besar yang berlaku pada 20 hingga 23 Mei di kawasan sepanjang Batang Trusan Lawas telah mengakibatkan kerosakan harta benda, tanaman,ternakan penduduk yang terlibat dan kemudahan awam lainnya.

Timbalan Ketua Menteri, Datuk Amar Awang Tengah Ali Hasan ditemui selepas melawat ke tiga lokasi sekatan jalan raya di Daerah Lawas memaklumkan bantuan ihsan ini bertujuan membantu penduduk terjejas membina semula kehidupan mereka dan bangkit semula meneruskan kehidupan.

Beliau yang juga Menteri Pembangunan Bandar dan Sumber Asli Kedua dan Menteri Perdagangan Antarabangsa & Industri, Terminal Perindustrian dan Pembangunan Usahawan Sarawak memaklumkan kerajaan GPS pimpinan Ketua Menteri Datuk Patinggi Abang Johari Tun Openg amat perihatin dengan musibah yang telah melanda dan meluluskan permohonan yang dikemukakan Awang Tengah.

Sejumlah 2,535 ketua isi keluarga terjejas telah dikenal pasti dan setiap ketua isi keluarga akan menerima bantuan wang ihsan RM700.

Ini membabitkan peruntukan berjumlah RM1.7 juta yang akan disalurkan melalui Pejabat Daerah Lawas dalam masa terdekat ini.

Selain itu kemudahan seperti jambatan yang rosak dan putus serta kemudahan awam lain yang terjejas juga akan dinilai untuk dibaik pulih melalui jabatan dan kementerian bertanggungjawab.

Turut hadir, Timbalan Menteri KPLB, Dato Henry Sum Agong, Residen Bahagian Limbang, Ir Ahmad Denney Ahmad Fauzi, Pengarah NRDA Datu Ubaidillah Latip, Pengarah UKAS Samat Junai dan ketua-ketua jabatan lainnya.

Oleh ADENG EDRUS

See author's posts


Penyertaan Bersatu dalam MN positif untuk politik negara

KUALA TERENGGANU: Persetujuan UMNO dan PAS untuk menerima Bersatu sebagai ahli dalam Muafakat Nasional (MN) adalah langkah yang sangat positif dalam memperkukuh muafakat politik di Malaysia, kata Naib Presiden PAS Datuk Seri Dr Ahmad Samsuri Mokhtar.

Beliau berkata, muafakat politik yang lebih kukuh akan membawa negara ke arah yang lebih baik berbanding dengan keadaan sebelum ini.

“Jadi saya rasa ia (muafakat politik) ini sangat dialu-alukan oleh semua pihak termasuk dalam kalangan rakyat juga. ..saya ada baca satu kaji selidik yang dijalankan pihak tertentu mengenai perkara ini dan hasilnya mendapati terdapat peratusan yang tinggi dalam mengharapkan muafakat politik yang terbentuk antara tiga parti ini dapat direalisasikan,” katanya.

Ahmad Samsuri yang juga Menteri Besar Terengganu berkata demikian kepada pemberita selepas menyaksikan majlis memeterai Memorandum Persefahaman (MoU) antara Pertubuhan Berita Nasional Malaysia (Bernama) dan Husa Network Sdn Bhd bagi menjalin kerjasama antara Bernama Radio dan Manis FM di sini semalam.

Ditanya sama ada perkembangan terbaru itu akan menimbulkan pertelagahan dalam kalangan akar umbi, beliau berkata pimpinan tiga parti politik itu perlu memainkan peranan dalam memberi penjelasan kepada penyokong masing-masing.

Ahmad Samsuri berkata, adalah lazim bagi perkara baharu seperti itu akan memerlukan orientasi kefahaman.

“Muafakat politik ini …ia adalah perkara baharu dalam masyarakat kita ini, jadi perlu ada satu ‘adjustment’ atau ubah suai kefahaman dan cara bertindak dalam masyarakat kita”..yang penting peranan di peringkat kepimpinan tertinggi setiap parti untuk memberi penerangan kepada semua penyokong agar mereka lebih memahami keputusan ini demi muafakat politik yang lebih baik untuk negara,” katanya. – Bernama

See author's posts


Peruntukan RM400 bilion

KUALA LUMPUR: Peruntukan perbelanjaan pembangunan sebanyak RM400 bilion, empat pemangkin dasar dan beberapa tindakan inovatif yang berani, Rancangan Malaysia Ke-12 (RMK-12) 2021-2025 dirancang untuk memulihkan pertumbuhan ekonomi, menangani cabaran sosioekonomi dan meningkatkan daya saing negara untuk menjadi pemain yang lebih berdaya tahan dan lestari dalam pentas dunia.

Dalam lima tahun ke depan, ekonomi negara dijangka pulih dan mencapai pertumbuhan yang lebih kuat dan lebih mampan antara 4-5-5.5 peratus setahun setelah mengalami pergolakan pada akhir RMK-11 akibat pandemik Covid-19.

Perbelanjaan pembangunan dalam Rancangan Malaysia Ke-11 (RMK-11) adalah RM260 bilion.

“RMK-12 yang merupakan pelan jangka sederhana dengan objektif ‘Malaysia Makmur, Inklusif, Mampan’, adalah permulaan kepada fasa baharu dalam hala tuju pembangunan negara – Wawasan Kemakmuran Bersama 2030 (WKB 2030),” kata Menteri di Jabatan Perdana Menteri (Ekonomi) Datuk Seri Mustapa Mohamed dalam dokumen RMK-12 bertemakan: ‘Memulihkan pertumbuhan ekonomi, menangani cabaran sosioekonomi, mengimbangi pembangunan antara wilayah serta meningkatkan daya saing negara,’ yang dikeluarkan semalam.

Sebilangan daripada 14 pengubah adalah penting untuk pembaharuan dan transformasi, menjadi pemangkin industri strategik dan berimpak tinggi untuk meningkatkan pertumbuhan ekonomi, keselamatan negara dan pembinaan negara, mengubah pendekatan dalam membasmi kemiskinan tegar, merangkul ekonomi pekeliling serta mengubah masyarakat perkhidmatan melalui keseluruhan pendekatan pemerintah.

Walaupun peruntukan perbelanjaan pembangunan pada RMK-12 lebih banyak daripada RMK-11, peruntukan untuk perbelanjaan pembangunan dasar pada 2021 dan 2022 dijangka akan menghadapi cabaran pada 2021 dan 2022 setelah berlakunya krisis kesihatan.

Dasar fiskal mengembang akan dilaksana dalam jangka pendek untuk mencergaskan semula aktiviti ekonomi selepas pandemik Covid-19.

Langkah konsolidasi fiskal akan dilaksana semula setelah ekonomi kembali pulih bagi memastikan kemampanan fiskal jangka panjang.

Sehubungan itu, baki fiskal disasarkan antara -3.5 peratus dan -3 peratus kepada Keluaran Dalam Negeri Kasar (KDNK) pada 2025.

Kutipan hasil akan dipertingkat  dengan meneroka sumber baharu, memperluas asas cukai, mengkaji semula insentif cukai, memperkukuh keseluruhan pentadbiran cukai serta melaksana strategi meningkatkan hasil dalam jangka sederhana.

Menurut dokumen itu, dalam tempoh RMK-12, usaha bersepadu akan ditumpu untuk mencergaskan semula sektor ekonomi bagi memulihkan momentum pertumbuhan.

Tumpuan akan diberi untuk melonjakkan produktiviti terutama melalui peningkatan guna pakai teknologi, memperluas pasaran eksport, memperkukuh keberkesanan ekosistem pengantaraan kewangan, mempertingkat peranan kawasan perindustrian serta menambah baik dasar dan tadbir urus.

Sektor swasta akan memainkan peranan yang lebih besar dalam mengembalikan momentum pertumbuhan dalam menghadapi cabaran masa depan dan bersaing dalam pasaran global, menurut dokumen yang dikeluarkan oleh Unit Perancang Ekonomi (EPU) itu.

PELABURAN PERKUKUH PERTUMBUHAN EKONOMI

Pelaburan swasta akan kembali pulih dan dijangka berkembang pada kadar 5.8 peratus setahun, disokong oleh pendapatan isi rumah lebih tinggi berikutan pasaran buruh yang dijangka stabil seiring dengan pemulihan ekonomi pasca pandemik COVID-19, gaji minimum yang lebih tinggi dan bantuan tunai kepada kumpulan sasar.

Menurut dokumen tersebut, pelaburan swasta akan kembali pulih dan dijangka berkembang pada kadar 3.8 peratus setahun atau purata sebanyak RM258 bilion pada harga semasa berbanding RM233 bilion dalam tempoh RMK-11.

Insentif pelaburan sedia ada juga akan disemak semula bagi menarik lebih banyak pelaburan, terutama dalam industri strategik dan berimpak tinggi.

Pelaburan langsung domestik akan digalakkan dengan memberi tumpuan kepada penerimaan teknologi dan penyediaan ekosistem perniagaan yang inovatif, terutamanya untuk perusahaan mikro, kecil dan sederhana.

Dalam usaha menarik pelaburan langsung asing (FDI), tumpuan akan diberi kepada syarikat yang membantu firma tempatan untuk memperoleh akses pasaran serta pemindahan teknologi dan pengetahuan.

Melalui pelbagai usaha ini, pelaburan sektor swasta dijangka meningkat kepada melebihi 75 peratus daripada jumlah keseluruhan pelaburan dalam tempoh RMK-12 berbanding 70 peratus dalam tempoh RMK-11, iaitu mencapai tahap purata sebelum Krisis Kewangan Asia 1997/1998.

“Sementara itu, pelaburan awam dijangka meningkat sebanyak 2.6 peratus setahun, dipacu oleh perbelanjaan pembangunan kerajaan dan perbelanjaan modal syarikat awam bukan kewangan.

“Sebahagian besar pelaburan ini adalah dalam infrastruktur, pengangkutan, utiliti serta industri minyak dan gas. Projek utama sektor awam yang akan dilaksana termasuk pelaksanaan projek Laluan Rel Pantai Timur (ECRL), Sistem Transit Rapid Johor Bahru-Singapura dan Lebuhraya Pan Borneo.

“Projek ini akan dilaksana secara berperingkat dengan mengambil kira kekangan peruntukan perbelanjaan pembangunan bagi memastikan kemampanan fiskal. Penggunaan awam dijangka berkembang sebanyak 3.7 peratus setahun, selaras dengan langkah yang diambil bagi mengurangkan impak pandemik Covid-19 dan merangsang pertumbuhan ekonomi,” katanya.

EKONOMI DALAM NEGERI

Dalam tempoh RMK-12, potensi pengeluaran dijangka berkembang antara empat dan lima peratus dan aktiviti sektor swasta akan kembali pulih dan kekal sebagai peneraju pertumbuhan disokong oleh dasar monetari dan fiskal yang akomodatif.

Keadaan pasaran buruh dijangka bertambah baik dengan tenaga penuh di bawah rancangan lima tahun dengan kadar pengangguran berada pada empat peratus pada 2025 manakala inflasi dianggarkan stabil dengan purata kadar inflasi tahunan (2021-2025) berada pada 2.7 peratus.

Kadar KDNK yang dijangka berkembang sebanyak 4.5-5.5 peratus setahun akan didorong oleh pertumbuhan produktiviti buruh yang lebih tinggi dan meningkatkan pendapatan negara kasar (PNK) per kapita sebanyak 6.4 peratus kepada RM57,882 pada 2025 berbanding RM42,503 pada 2020.

Gaji dan upah juga dijangka meningkat dan menyumbang kepada agihan pendapatan yang lebih saksama antara pemilik modal dan pekerja dan seterusnya meningkatkan pendapatan isi rumah.

Secara keseluruhannya, kesejahteraan rakyat dijangka meningkat, disokong oleh kemajuan ekonomi dan sosial serta pembangunan wilayah yang seimbang dan inklusif.

Sektor perkhidmatan dan pembuatan akan terus menjadi pemacu utama ekonomi dan sektor pertanian akan dicergaskan semula untuk menyokong aktiviti hiliran dan meningkatkan jaminan bekalan makanan.

Pertumbuhan sektor ini akan disokong oleh permintaan yang kukuh, produktiviti yang meningkat serta aktiviti yang mempunyai nilai ditambah yang tinggi dan berintensifkan pengetahuan.

Pelaksanaan Dasar Revolusi Perindustrian Keempat (4IR) Negara adalah penting bagi melonjakkan pertumbuhan dalam semua sektor.

“Sektor perkhidmatan dijangka mencatat pertumbuhan yang kukuh sebanyak 5.2 peratus setahun (2022-2025) dan menyumbang 58.3 peratus kepada KDNK pada 2025. Subsektor perdagangan borong dan runcit akan terus menjadi penyumbang utama, disokong oleh strategi untuk memodenkan subsektor ini serta meningkatkan kecekapan dan keberkesanan rantaian bekalan.

“Penekanan juga akan diberi untuk mempercepat pembangunan industri yang mempunyai potensi pertumbuhan yang tinggi, termasuk industri halal dan kreatif serta pelancongan,” katanya.

Bagi sektor pembuatan, ia dijangka berkembang sebanyak 5.7 peratus setahun (2020-2025) diterajui oleh subsektor berorentasikan eksport.

Bagi sektor pertanian, ia dijangka berkembang sebanyak 3.8 peratus setahun (2020-2025)  dan menyumbang tujuh peratus kepada KDNK pada 2025.

Sektor pembinaan dijangka berkembang sebanyak 4.2 peratus setahun dipacu oleh subsektor kejuruteraan awam dan bangunan kediaman dan sektor perlombongan dijangka meningkat sebanyak 2.6 peratus dipacu oleh peningkatan pengeluaran gas asli.

MANFAATKAN PENYERTAAN DALAM RANTAIAN NILAI GLOBAL

Prestasi perdagangan antarabangsa Malaysia dijangka lebih baik seiring dengan jangkaan pemulihan global dan pengukuhan harga komoditi utama.

Menurut dokumen tersebut, eksport kasar dijangka meningkat pada kadar purata tahunan sebanyak lima peratus disokong oleh produk yang mempunyai nilai ditambah yang tinggi serta pasaran yang lebih luas.

“Pelaksanaan Pelan Tindakan Komuniti Ekonomi ASEAN (AEC) 2025 serta usaha untuk memeterai perjanjian perdagangan bebas (FTA) baharu dijangka dapat terus merangsang pertumbuhan perdagangan luar.

“Perjanjian perdagangan baharu ini termasuklah Kerjasama Ekonomi Komprehensif Serantau (RCEP), iaitu FTA terbesar dunia yang meliputi sekitar 30 peratus kepada KDNK global dan penduduk seramai 2.2 bilion.

“Perjanjian RCEP menawarkan potensi besar dalam memudah cara perdagangan bagi Malaysia, akses pasaran yang lebih luas dan pengurangan halangan perdagangan,” katanya.

Menurut dokumen itu, eksport barangan pembuatan dijangka mencatat pertumbuhan purata sebanyak 4.9 peratus setahun, didorong terutamanya oleh eksport produk E&E dan produk berasaskan sumber.

Pertumbuhan eksport E&E sebanyak 5.1 peratus setahun akan diterajui oleh produk seperti litar bersepadu, diod dan semikonduktor fotosensitif.

Eksport pertanian dijangka meningkat sebanyak 4.8 peratus setahun disumbangkan terutamanya oleh minyak sawit dan produk berasaskan sawit serta getah asli manakala pertumbuhan eksport perlombongan akan kembali pulih, meningkat sebanyak 7.3 peratus setahun disokong oleh eksport petroleum mentah dan LNG.

Import kasar dianggar berkembang pada kadar purata tahunan sebanyak 5.9 peratus selari dengan prestasi eksport yang kukuh dan peningkatan pelaburan domestik yang memerlukan import barangan pengantara dan barangan modal yang lebih tinggi.

Import barangan penggunaan dijangka meningkat berikutan kuasa beli rakyat Malaysia yang dijangka bertambah dalam tempoh RMK-12. Lebihan imbangan perdagangan dijangka masih tinggi, iaitu sebanyak RM191 bilion pada 2025.

Akaun semasa imbangan pembayaran disasarkan akan mengekalkan lebihan sebanyak RM44 bilion atau 2.2 peratus kepada PNK pada 2025. – Bernama

See author's posts


Mencari damai di Sungai Paong

BERKHEMAH di hutan rimba boleh mengeratkan lagi ikatan kekeluargaan.

Setiap hujung minggu, ramai yang akan mencari  tempat menarik bersantai bersama keluarga. Aktiviti sebegini bukan sahaja dapat merapatkan hubungan sesama keluarga tetapi juga mendekatkan diri dengan alam semesta bagi mencari kedamaian.

Selain  tempat menarik untuk dilawati, tempat yang dipilih juga perlu mempunyai kemudahan penginapan, terutama jika membawa anak-anak kecil bersama.

Namun bagi pengembara solo, mereka boleh singgah atau tidur di mana-mana asalkan selamat dan selesa.

Bagi ahli perniagaan Suling Njok, 52, serta keluarga dan rakan-rakannya, baru-baru ini merfeka memilih Sungai Paong di  Long Apu Ulu Baram sebagai destinasi percutian hujung minggu.

Sungai Paong terletak di Ulu Baram kira-kira empat atau lima jam perjalanan menggunakan pacuan empat roda melalui jalan balak.  Jadi boleh dibayangkan bagaimana lasak dan menariknya pengalaman untuk sampai ke lokasi ini.

Menurut Suling, Sungai Paong amat tenang, indah dan  mendamaikan, dikelilingi landskap tropika dengan flora fauna hijau serta sungai yang menawarkan muzik lembut alam untuk  menenangkan fikiran setiap pengunjung.

Bagi Suling,  Sungai Paong tempat yang sesuai untuk merehatkan  minda buat warga bandar.  Memang seronok  apabila sesekali dapat lari dari kesibukan urusan kerja dan dapat menghabiskan masa senggang di kawasan kampung.

Bukan setakat dapat menatap kehijauan alam tetapi berpeluang juga untuk mandi manda di sungai yang jernih airnya, memancing atau menjala ikan.

Selain itu Sungai Paong yang jernih, cetek sangat sesuai untuk aktiviti berenang terutama bagi anak-anak kecil.

Katanya mereka memilih tempat ini sebagai aktiviti “Family Camping” hujung minggu dengan memasang khemah sendiri untuk tiga hari dua malam.

Aktiviti berkhemah antara hobi rekreasi yang sangat menyeronokkan apatah lagi bersama keluarga dan rakan-rakan.

Berkhamah di hutan rimba dapat mengeratkan lagi ikatan kekeluargaan dan memberi ketenangan mental dan fizikal, selain memupuk kesedaran untuk menghargai keindahan alam semula jadi.

Tambah Suling, berkhemah di hutan rimba berhampiran sungai boleh dijadikan sebagai aktiviti terapi yang boleh menghilangkan tekanan.

Jika ingin melakukan perkhemahan di hutan dan kawasan yang mencabar, pilihlah tempat yang selamat yang dilengkapi dengan pelbagai kemudahan serta menepati cita rasa pencinta alam semula jadi.

Bagi warga bandar yang mempunyai masa senggang untuk diisi dengan aktiviti menarik di kawasan semula jadi ini, apa kata kali ini anda ambil peluang dengan menghabiskan masa hujung minggu anda bersama keluaraga atau rakan-rakan ke kawasan yang boleh menenangkan fikiran sambil bersantai, melakukan aktiviti memancing dan menjala ikan.

Ujar Suling,  Sungai Paong pemandangan yang cantik, suasana yang dihiasi dengan kicauaun burung serta kerjernihan air dingin yang memikat hati yang bakal anda nikmati.

Namun tambahnya jika ingin ke Sungai Paong untuk bersantai, mandi manda anda perlu minta kebenaran daripada pemiliknya.

Oleh JIKU JUGUONG

See author's posts


Pantu udah nyadi pelilih menua

PANTU: Perintah Sarawak deka nyediaka siti kompleks opis ba kandang Pantu ke udah nyadi siti pelilih menua diatu ba kandang Bagi Menua Sri Aman.

Kepala Menteri Datuk Patinggi Tan Sri Abang Johari Tun Openg madahka, nyediaka siti kompleks opis ba nya beguna amat endur ngengahka Opis Pelilih Pantu enggau bala staf opis nya.

“Ketegal udah bisi kompleks opis baru nya ila iya deka ngemudahka rayat ari kandang menua tu (Pantu), Lachau enggau kandang ngelingi nya ngatur pengawa enggau ijinsi perintah.

“Taja pia, pengawa ke baka tu udah tentu begunaka duit (agih). Tang anang irau laban Gabungan Parti Sarawak (GPS) udah tentu dek meri agih nya (ngasuh kompleks nya ulih digaga ba endur tu),” ku iya.

Iya mansutka jaku munyi nya maya Pengerami Ngelancharka Pantu Nyadi Pelilih Menua ke diatur ba Dewan Sri Pantu, Sri Aman pagi Hari Satu ke udah.

Ku Kepala menteri, pengudah bisi kompleks opis baru nya iya ulih mantu ngasuh semua orang nemu Pelilih Pantu nyadi endur penatai temuai ke beguna amat ba Bagi Menua Sru Aman jemah ila.

“Ketegal udah bisi kompleks opis, pemesai pelilih menua enggau bala staf ba endur nya iya ulih mantu ngasuh semua orang nemu Bukit Lesung enggau kandang Lachau nyadi endur ke dilawa bala temuai ba Pantu.

“Nya kebuah aku ngarapka rayat ba kandang tu sama bela mantu juluk ati ke baka nya sereta nentuka GPS terus mengkang ba endur tu maya Pengawa Bepilih Besai Ke-12 (PRN-12) tu,” ku iya.

Sama bisi enggau maya pengerami nya Seketeri Perintah Nengeri Sarawak Datuk Amar Jaul Samion, Penulung Menteri Raban Nembiak enggau Main Lumba Datuk Snowdan Lawan, Residen Bagi Menua Sri Aman Datu Indit Bangai, pemangku Presiden Parti Rakyat (PRS) Datuk Joseph Salang Gandum enggau chalun GPS DUN Bukit Begunan Datuk Mong Dagang.

Maya pengerami nya surat kuasa ngemendarka Pantu nyadi pelilih menua mega disuaka, nyuaka Warta Rizab Komunal Bumiputera Seksyen 6 Kanun Tanah Negeri (KTN) enggau Surat Ngemendarka Lesen Diau Dulu Kampung Baru Pantu.

Dulu ari tu Pantu nya siti pelilih menua mit ba kandang Bagi Menua Sri Aman berengkah ari taun 1977 sebedau status ditukar ngagai pelilih menua serebak enggau empat kandang menua bukai ba nengeri tu.

Kandang menua nya nyengkaum Pelilih Gedong enggau Sebuyau ba Bagi Menua  Samarahan, Pelilih Menua Siburan ba Bagi Menua Serian, Pelilih Menua Lingga ba Bagi Menua Sri Aman enggau Pelilih Menua Mit Balai Ringin ba Bagi Menua Serian.

See author's posts


888,000 pekerja asing perlu disaring

KUALA LUMPUR: Sebanyak 888,000 pekerja warga asing di enam kawasan berisiko tinggi perlu menjalani saringan Covid-19 yang dimulakan sejak Selasa lepas.

Menteri Kanan (Kluster Keselamatan) Datuk Seri Ismail Sabri Yaakob berkata, bagi fasa pertama sebanyak 100,000 Antigen Rapid Test Kit (RTK-Ag) akan diedarkan ke kawasan berkenaan iaitu di Selangor, Negeri Sembilan, Kuala Lumpur, Pulau Pinang, Sabah serta Labuan.

“Bagi 48 jam pertama pelaksanaan saringan itu, 367 klinik swasta dan hospital swasta di kawasan terlibat telah mendaftar diri untuk program berkenaan.

“Pada tempoh sama, 19,975 RTK-Ag telah diedarkan untuk digunakan bagi saringan pekerja asing,” katanya kepada pemberita pada sidang media khas di sini semalam yang turut dihadiri Menteri Sumber Manusia Datuk Seri M. Saravanan.

Ismail Sabri yang juga Pengerusi Jawatankuasa Kabinet Mengenai Pekerja Asing berkata, Kementerian Sumber Manusia (KSM) akan bekerjasama dengan Kementerian Kesihatan Malaysia (KKM) untuk mendapatkan lebih banyak kit ujian saringan Covid-19 untuk digunakan dalam saringan berkenaan.

Bernama sebelum ini melaporkan KSM akan melaksanakan Program Saringan Covid-19 Bagi Pekerja Asing secara bersasar berdasarkan lokaliti zon merah yang mempunyai kepadatan pekerja asing yang tinggi, bermula Selasa lepas.

Turut dilaporkan bagi membolehkan program dijalankan secara komprehensif, saringan akan dilaksanakan oleh Pertubuhan Keselamatan Sosial (Perkeso) dengan kerjasama klinik dan hospital swasta. – Bernama

See author's posts


Vaksin pertama tiba Ahad ini

KUALA LUMPUR: Vaksin Covid-19 jenis Pfizer-BioNTech akan tiba di negara ini pada Ahad, sementara pelaksanaan Program Imunisasi Covid-19 Kebangsaan akan mula dilancarkan  secara berfasa pada 26 Februari.

Perdana Menteri Tan Sri Muhyiddin Yassin berkata, beliau akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan.

Ketika melancarkan Buku Panduan Program Imunisasi Covid-19 Kebangsaan semalam perdana menteri berkata, fasa pertama program itu akan melibatkan petugas barisan hadapan sehingga April diikuti fasa kedua bermula April sehingga Ogos melibatkan kumpulan yang berisiko tinggi.

Fasa ketiga pula akan melibatkan golongan dewasa berumur 18 tahun ke atas, bermula Mei tahun ini hingga Februari 2022.

Menurut Muhyiddin, program imunisasi menyeluruh ini adalah untuk memastikan imuniti kelompok dapat dibentuk di dalam komuniti agar dapat memutuskan rantaian penularan jangkitan Covid-19 sekali gus diharap dapat menamatkan pandemik Covid-19.

“Ringkasnya, vaksinasi amat penting untuk kita melindungi bukan sahaja diri sendiri, tetapi juga orang tersayang iaitu ahli keluarga, rakan kerja, jiran sekeliling dan seluruh komuniti.

“Inilah juga maksud slogan Program Imunisasi Covid-19 Kebangsaan yang saya perkenalkan secara rasmi hari ini, iaitu Lindung Diri, Lindung Semua,” katanya.

Perdana Menteri berkata, apabila semua orang telah dilindungi dan Program Imunisasi Covid-19 Kebangsaan ini berjaya dilaksanakan, ia akan memberikan impak positif termasuk membolehkan sektor ekonomi dan pelancongan kembali dibuka.

Katanya, begitu juga dengan aktiviti ziarah-menziarahi, aktiviti bersukan kembali boleh dilakukan, namun masih terikat dengan amalan norma baharu.

“Inilah yang saya maksudkan apabila saya katakan bahawa Vaksin Covid-19 adalah antara sinar harapan kita yang paling utama untuk kita menang dalam perang melawan Covid-19.

“Pastinya, satu lembaran baru bakal terbuka dengan bermulanya Program Imunisasi Covid-19 Kebangsaan pada penghujung bulan ini,” katanya.

Sehubungan itu, beliau menasihati semua rakyat supaya jangan berlengah untuk mendaftar bagi mendapatkan vaksin dan hadir pada waktu yang telah ditetapkan untuk menerima dos pertama dan dos kedua.

Sementara itu Muhyddin berkata, Buku Panduan Program Imunisasi Covid-19 Kebangsaan yang dilancarkan semalam adalah untuk menerangkan dengan lebih lanjut berhubung dasar program imunisasi.

“Ini merupakan satu lagi langkah ke hadapan dalam kita menjayakan Program Imunisasi Covid-19 Kebangsaan, iaitu program vaksinasi terbesar yang akan dilaksanakan di negara kita.

Buku panduan itu boleh dimuat turun menerusi laman web www.VaksinCovid.gov.my yang turut dilancarkan semalam. – Bernama

See author's posts


Setuju laporan audit LCS didedahkan

PUTRAJAYA: Kabinet semalam secara prinsip bersetuju supaya Laporan Pengauditan Forensik Projek Kapal Tempur Pesisir (LCS) didedahkan, kata Menteri di Jabatan Perdana Menteri (Parlimen dan Undang-Undang) Dato Sri Wan Junaidi Tuanku Jaafar.

Bagaimanapun, katanya, ia akan dibuat selepas perbincangan antara Menteri Kanan Pertahanan Datuk Seri Hishammuddin Tun Hussein dan pihak berkepentingan lain diadakan bagi membincangkan mekanisme pendedahan kerana terdapat isu sensitif yang tidak boleh didedahkan secara umum.

Wan Junaidi pada sidang media selepas Sambutan Bulan Kemerdekaan Bahagian Hal Ehwal Undang-Undang di sini semalam berkata, beliau berpendirian perkara sensitif yang melibatkan soal sekuriti tidak wajar didedahkan.

“Secara prinsip, Jemaah Menteri masih menekankan bahawa pendedahan itu bakal dibuat. Saya berpendirian benda sensitif, soal sekuriti patutnya tidak boleh didedahkan,” katanya, amalan tersebut dipraktikkan di Amerika Syarikat dan England iaitu isu sensitif tidak akan didedahkan kepada umum bagi tujuan keselamatan.

Sebelum ini, Jemaah Menteri telah mencadangkan supaya Laporan Pengauditan Forensik Projek LCS yang dijalankan pada 2019 dinyahklasifikasikan, namun proses itu perlu mendapat nasihat dan pandangan Peguam Negara dan Ketua Audit Negara terlebih dahulu.

Wan Junaidi juga tidak menolak kemungkinan bahawa kerajaan akan menubuhkan Suruhanjaya Siasatan Diraja (RCI) untuk menyiasat isu LCS.

“Perdana Menteri Datuk Seri Ismail Sabri Yaakob) semasa mesyuarat Kabinet ada sebut satu lagi mengenai RCI LCS). Jadi maknanya belum tertutup lagi soalan itu (RCI LCS), walaupun dianggap Suruhanjaya Pencegahan Rasuah Malaysia (SPRM) telah buat yang terbaik,” katanya.

Hishammuddin ketika menggulung perbahasan usul berkaitan isu LCS di Dewan Negara semalam berkata beliau memberikan jaminan akan membawa sendiri usul RCI LCS untuk mendapat persetujuan Jemaah Menteri semalam.

Hishammuddin berkata demikian bagi menjawab cadangan beberapa Ahli Dewan Negara yang menggesa kerajaan menubuhkan RCI untuk menyiasat isu LCS bagi meneliti segala aspek agar tidak ada pihak yang bersalah terlepas daripada dakwaan.

Wan Junaidi berkata, SPRM masih perlu mengemas kini kertas siasatan berkaitan kes LCS sebelum dikembalikan ke Jabatan Peguam Negara untuk diputuskan bagi membolehkan individu lain pula mungkin bakal didakwa.

“Bagaimanapun tadi ada bincang dalam Kabinet dan keputusan Kabinet adalah terbuka. Siasatan SPRM diteruskan dan Kabinet menegaskan sekali lagi bahawa kami tidak akan melindungi sesiapa pun dalam isu LCS,” katanya.

Jawatankuasa Kira-Kira Wang Negara (PAC) sebelum ini mendedahkan sembilan prosiding berhubung isu LCS bermula 18 November  2020 dan mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion itu memperuntukkan lima kapal seharusnya disiapkan dan diserah setakat Ogos 2022.-Bernama

See author's posts


97 kanak-kanak Ukraine terbunuh

S E R ANGAN… Gambar menunjukkan asap tebal selepas beberapa letupan yang menggegarkan Kiev, Ukraine pada awal Rabu lalu. • Foto AFP

OTTAWA: Seramai 97 kanak-kanak Ukraine meninggal dunia sejak permulaan pencerobohan Rusia, kata Presiden Volodymyr Zelensky dalam ucapannya di Parlimen Kanada, merayu sekali lagi agar sekutu memperluaskan sokongan mereka untuk Kiev pada Selasa lalu.

Dalam ucapan video itu, pemimpin Ukraine itu menuduh tentera Rusia memusnahkan segala-galanya: kompleks peringatan, sekolah, hospital, kompleks perumahan.

“Mereka sudah membunuh 97 kanak-kanak Ukraine.

“Kami tidak meminta banyak. Kami meminta keadilan, untuk sokongan sebenar yang akan membantu kami untuk menang, untuk mempertahankan (diri kami), untuk menyelamatkan nyawa,” katanya yang menerima tepukan gemuruh daripada penggubal undang-undang.

Sebelum ini, Perdana Menteri Justin Trudeau mengumumkan sekatan terhadap 15 lagi pegawai Rusia, termasuk pegawai elit kerajaan dan tentera yang terlibat dalam perang itu.

Tindakan itu menjadikan jumlah individu dan entiti Belarus, Rusia dan Ukraine yang disekat oleh Ottawa sejak permulaan perang bulan lalu kepada hampir 500 orang.

“Pengabaian terang-terangan Vladimir Putin terhadap kehidupan manusia tidak boleh diterima,” kata pemimpin Kanada itu sambil memuji Zelensky sebagai inspirasi.

“Demokrasi di seluruh dunia bertuah kerana mempunyai anda sebagai juara kami,” katanya sambil berikrar bahawa Ukraine boleh bergantung pada sokongan Kanada yang tidak berbelah bahagi dan teguh.

Zelensky berterima kasih kepada Kanada atas sekatan serta peralatan ketenteraan dan bantuan kemanusiaan.

‘Tetapi, malangnya ini tidak menamatkan perang. Kita semua perlu melakukan lebih banyak lagi untuk menghentikan Rusia, untuk melindungi Ukraine.” ujar Zelensky. -AFP

See author's posts


Mohd Hafarizam tidak mengaku terima wang haram

KUALA LUMPUR: Tidak sampai sejam dilepas tanpa dibebaskan daripada dua pertuduhan pengubahan wang haram berjumlah RM15 juta di Mahkamah Tinggi di sini semalam, peguam Datuk Mohd Hafarizam Harun dihadapkan ke Mahkamah Sesyen di sini, atas tiga pertuduhan pengubahan wang haram juga membabitkan nilai sama yang didakwa diterima daripada bekas Perdana Menteri Datuk Seri Najib Tun Razak.

Peguam itu yang juga Penasihat Undang-undang UMNO, mengaku tidak bersalah selepas kesemua pertuduhan dibacakan terhadapnya secara berasingan oleh jurubahasa mahkamah di hadapan Hakim Azman Ahmad.

Mengikut pertuduhan pertama, Mohd Hafarizam, 48, didakwa telah melibatkan diri dalam pengubahan wang haram iaitu menerima wang berjumlah RM7.5 juta yang merupakan hasil daripada aktiviti haram melalui sekeping cek AmIslamic Bank Berhad milik Najib bertarikh 16 April 2014, yang telah dimasukkan ke dalam akaun bekas firma guamannya iaitu Tetuan Hafarizam Wan & Aisha Mubarak (HWAM).

Peguam itu yang banyak mewakili Najib dalam kes saman sivilnya, didakwa melakukan perbuatan tersebut di CIMB Bank Berhad, Pusat Dagangan Dunia Putra, Jalan Tun Ismail, di sini, pada 17 April 2014.

Dia didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang boleh dihukum di bawah Seksyen 4(1) akta sama, yang memperuntukkan hukuman penjara maksimum lima tahun dan denda sehingga RM5 juta atau kedua-duanya, jika sabit kesalahan.

Bagi pertuduhan kedua dan ketiga, Mohd Hafarizam didakwa menerima wang berjumlah RM4 juta dan RM3.5 juta yang merupakan hasil daripada aktiviti haram melalui dua keping cek AmIslamic Bank Berhad milik Najib bertarikh 7 November 2014 dan 21 Jan 2015 yang telah dimasukkan ke dalam akaun firma guaman sama.

Dia didakwa melakukan perbuatan itu antara 12 November 2014 dan 12 Februari 2015 di tempat sama, mengikut Seksyen 4(1)(b) akta sama, yang memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Azman membenarkan tertuduh diikat jamin RM200,000 dengan seorang penjamin dan menetapkan 9 September depan untuk sebutan semula kes.

“Tertuduh perlu membayar deposit sebanyak RM5,000 semalam manakala bakinya perlu dibayar hari ini sebelum 12 tengah hari,” katanya yang turut menetapkan syarat tambahan supaya tertuduh perlu menyerahkan pasportnya kepada mahkamah sehingga kesnya selesai.

Terdahulu, ketika rayuan untuk pengurangan jaminan, peguam Datuk Hasnal Rezua Merican yang mewakili Mohd Hafarizam memohon kepada mahkamah supaya membenarkan anak guamnya diikat jamin RM200,000.

“Untuk makluman hakim, wang jaminan yang ditetapkan mahkamah sebelum ini iaitu RM500,000 masih ada dalam simpanan mahkamah, saya mohon supaya untuk pertuduhan yang baharu ini jumlah jaminan yang ditetapkan lebih rendah. Anak guam kami juga baru sahaja membuka firma guaman persendirian namun ekoran wabak Covid -19 yang melanda negara kini ia telah memberi kesan terhadap firma guamannya,” katanya.

Tambah Hasnal Rezua, anak guamnya bukanlah seorang yang berisiko melarikan diri kerana sebelum ini beliau telah diberi kebenaran untuk ke United Kingdom dan telah pulang ke tanah air pada waktu yang telah ditetapkan oleh mahkamah.

Timbalan Pendakwa Raya Datuk Ishak Mohd Yusoff yang mengendalikan pendakwaan tidak membantah cadangan ikat jamin tersebut.

Terdahulu di Mahkamah Tinggi di sini, Hakim Mohd Nazlan Mohd Ghazali melepas tanpa membebaskan Mohd Hafarizam daripada dua pertuduhan pengubahan wang haram berjumlah RM15 juta, selepas membenarkan permohonan pihak pendakwaan yang turut memaklumkan bahawa mereka akan memfailkan pertuduhan baharu terhadapnya di Mahkamah Sesyen.– Bernama

See author's posts


Kajian pengeluaran durian berkualiti giat dijalankan

BEKENU : Kajian dan penyelidikan sebagai usaha untuk meningkatkan hasil dan pendapatan pengusaha buah durian di negeri ini hendaklah diteruskan.

Timbalan Ketua Menteri, Datuk Amar Douglas Uggah Embas berkata demikian ketika ditemui di Stesyen Pertanian Kabuluh di Jalan Miri Bintulu petang kelmarin.

Katanya, ketika ini Jabatan Pertanian Sarawak sedang giat menjalankan kajian dan penyelidikan terhadap pengeluaran buah durian yang berkualiti dengan hasil yang banyak dan mampu meningkatkan pendapatan kepada pengusaha buah durian.

Lawatan singkat ke Stesyen Pertanian Kabuluh itu bagi meninjau dan mendengar taklimat bahawa Kerajaan Sarawak menerusi Jabatan Pertanian Sarawak kini berusaha untuk memastikan kuantiti dan kualiti pengeluaran buah durian dapat dipertingkatkan, jelasnya.

“Kalau sekarang satu pokok durian mengeluarkan 10 biji buah tetapi dengan adanya kajian dan penyelidikan mengguna teknologi ia boleh mengeluarkan 200 biji buah dalam satu pokok.

“Jika pendapatan dahulu RM100 tetapi sekarang akan boleh perolehi pendapatan sebanyak RM2,000,” katanya.

Tambahnya, idea itu bertujuan menggalakkan pengusaha dusun durian meningkatkan kuantiti dan kualiti buah durian.

Turut hadir Menteri Pengangkutan, Datuk Lee Kim Shin, Menteri Muda Wanita, Keluarga dan Pembangunan Kanak-Kanak, Rosey Yunus, Menteri Muda Kerajaan Tempatan, Datu Dr Penguang Manggil, Ahli Dewan Undangan Negeri (ADUN) Lambir, Ripin Lamat, ADUN Telang Usan, Dennis Ngau dan Pengarah Pertanian Sarawak, Dr Alvin Chai Lian Kuet.

Oleh Adum Liu

See author's posts


Tiada hukuman dua darjat langgar PKP

PUTRAJAYA: Tiada istilah hukuman dua darjat bagi mereka yang melanggar Perintah Kawalan Pergerakan (PKP), tegas Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, kerajaan sentiasa bersikap adil kepada semua dan tindakan undang-undang yang diambil adalah mengikut tuduhan yang dikenakan.

“Tiada siapa yang mengatasi undang-undang negara kita. Kerajaan bersikap adil kepada semua, sesiapa yang langgar undang-undang akan diambil tindakan tanpa kira sebarang kedudukan.

“Contohnya (isu denda) exco Perak dan Timbalan Menteri Kesihatan, mereka didenda kerana melanggar prosedur operasi standard (SOP) di bawah peraturan PKP, ” katanya dalam sidang media berkaitan PKP semalam.

Katanya, kedua-dua orang kenamaan itu dikenakan denda kerana tidak mengamalkan penjarakan sosial semasa menjalankan tugas dan memberi bantuan kepada rakyat.

Jelas Ismail Sabri lagi, mereka yang dikenakan hukuman penjara bukan kerana kesalahan melanggar PKP semata-mata, namun turut melakukan kesalahan lain di bawah Kanun Keseksaan.

“Bukan kerana dua darjat. (Mereka didenda) kerana kesalahan dari segi penjarakan sosial. Namun, tindakan mereka di bawah Akta 342 sahaja yang hukumannya denda maksimum RM1,000.

“Yang ditangkap dan dipenjarakan adalah kerana menghalang tugas penjawat awam seperti bergaduh dan berlawan dengan polis, jadi bermakna yang dipenjara adalah kerana kesalahan lain yang melibatkan Kanun Keseksaan,” katanya. – BERNAMA

See author's posts


Terus beri sumbangan kepada masyarakat

KUCHING: Kerajaan menyokong penuh penglibatan persatuan alumni pasukan keselamatan untuk terlibat dalam pembangunan masyarakat dan ekonomi di negeri ini,

Ketua Menteri Datuk Patinggi Tan Sri Abang Johari Tun Openg berkata, sudah tiba masanya untuk persatuan berkenaan keluar dari konsep hanya dikenali semasa musim perayaan atau ‘wheelchair culture’ iaitu ketika menerima bantuan.

“Sudah tiba masanya persatuan-persatuan mempelbagaikan usaha dan aktiviti yang boleh menyumbang dari pelbagai sudut pembangunan pertanian secara moden seperti taman agro atau bidang pertanian moden,” katanya.

Beliau berkata demikian ketika berucap pada Majlis Pelancaran Laman Sesawang dan Logo Persatuan Alumni Polis Sarawak di Ibu Pejabat Polis Kontinjen Sarawak, semalam.

Abang Johari berkata, pucuk pimpinan persatuan ini misalnya boleh melihat dan mengkaji potensi pertanian yang ada sekarang dan boleh dibangunkan seperti tanaman menegak (vertical farming) yang semakin banyak diusahakan pada masa kini bagi menjana pendapatan.

Abang Johari turut menasihatkan kepimpinan persatuan tersebut untuk mengatur susun pengurusan dengan baik supaya dapat berkembang dalam usaha untuk membantu ahli-ahli persatuan yang lain dari segi ekonomi dan sosial.

Dalam pada itu, beliau yakin bekas anggota dan pegawai polis dapat terus menyumbang kepada masyarakat sebagai pemimpin kerana masih mempunyai tahap disiplin yang tinggi.

“Sebab itu ramai mereka diberi kepercayaan untuk menjadi tuai rumah, ketua kampung malah pemanca dan temenggung selepas mereka bersara dari perkhidmatan,” katanya.

Oleh JEAKQLEYN YACHO

See author's posts


Tudung saji Biah dapat sambutan luar biasa

PENGALAMAN mengikuti kursus anjuran Jabatan Wanita dan Keluarga Sarawak (JKWS) cawangan Sarikei tahun 2019 dilakar menjadi kraf tangan yang cantik dan unik.

Sikap tidak mudah berputus asa Biah Rambor, 47, membuahkan hasil apabila tudung saji berhias anyamannya mendapat sambutan menggalakkan dari peminat kraftangan dari Sarikei, Julau, Bintulu, Kuching, Sibu, Miri, Sabah dan Semenanjung Malaysia.

“Saya mula berminat membuat tudung saji berhias menggunakan reben selepas belajar membuatnya di kursus JKWS cawangan Sarikei tahun 2019 lalu.

“Selepas mengikuti kursus itu, saya mula belajar sendiri di rumah dan pada mulanya percubaan pertama itu tidak begitu menjadi,” katanya ketika ditemu bual pemberita.

Tambahnya, dia tidak berputus asa dan memberanikan diri belajar daripada mereka yang lebih mahir dan berpengalaman.

Corak kraf tangan tudung saji berhias kebanyakkannya bermotifkan alam flora dan fauna.

“Motif alam flora dan fauna punya kekuatan tersendiri selain perlukan daya imiginasi dalam seni kraftangan.

“Tudung saji berhias saya ini, yang uniknya berbeza dari tudung saji yang lain, kita dapat buat dalam pelbagai corak dan dapat buat mengikut pemintaan pelanggan yang membeli tudung saji berhias kita.

“Contohnya corak dari bendera Malaysia, bendera Sarawak. Ada juga pelanggan yang minta tudung saji berhias bercorak buah nanas, ketupat dan bunga raya,” ujarnya.

Lebih membanggakan, tudung saji berhias hasil kreativiti Biah ini juga menembusi pasaran luar negara iaitu di Australia.

“Satu yang di luar jangkaan saya ialah tudung saji berhias ini mendapat sambutan dari luar negara.

“Produk saya ini telah sampai ke Australia melalui rakan Facebook,” katanya lagi.

Selain itu, tudung saji berhias ini turut mendapat perhatian dari Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh.

“Yang Berhormat (YB) Datu Len Talif Salleh juga berminat dengan tudung saji hiasan ini sehingga berkongsi di laman Facebook beliau. Terima kasih sekali lagi kepada beliau,” katanya.

Sementara itu, katanya, harga tudung saji berhias yang dijualnya bergantung kepada saiz dan reben yang dipakai.

“Tudung saji berhias saiz kecil berharga RM35, saiz sederhana berharga RM70 dan saiz besar berharga RM120.

“Untuk menganyam satu tudung saji memerlukan agak banyak reben. Harga reben di sini juga agak mahal jika dibanding dengan harga di Kuching.

“Harga untuk satu reben ialah RM15 dan belum lagi termasuk harga tudung saji,” ujar Biah.

Dari segi pemasaran produk tersebut, Biah turut menggunakan menggunakan internet untuk memperluaskan jaringan pasaran.

“Sambutannya setakat ini sangat menggalakkan walaupun masih terkesan dengan penularan wabak Covid-19,” jelasnya.

Oleh EARL ANEK

See author's posts


Atletico terus gah tanpa kalah

ALVARO Morata menjaringkan dua gol untuk membantu Atletico Madrid mencatat kemenangan 3-0 ke atas pasukan sedang bergelut, Mallorca hari ini sekali gus melebarkan rekod tanpa kalah di La Liga sepanjang 12 perlawanan.

Kemenangan itu menyaksikan Atletico kekal di tangga ketiga dengan 62 mata untuk berada di landasan tepat kembali ke Liga Juara-Juara musim depan.

Morata menjaringkan gol pertama minit ke-25 menerusi sepakan penalti.

Dalam aksi itu, Morata dikasari oleh Aleksandar Sedlar namun tendangannya kemudian diselamatkan oleh penjaga gol Mallorca, Manolo Reina.

Bagaimanapun, tindakan barisan pemain Mallorca yang meluru lebih awal ke kawasan kotak penalti menyaksikan Morata diberikan peluang kedua dan dia tidak mensia-siakan lagi peluang itu.

Morata menjaringkan gol kedua sebelum berakhir separuh masa pertama.

Dia menerima hantaran cantik daripada Marcos Llorente sebelum merembat masuk ke gawang lawan.

Koke mengesahkan kemenangan Atletico dengan gol ketiga minit ke-76. -AFP

See author's posts


Cherpan:Agi Bekulit Agi Bedaki

TUSUN KESATU

ATUN duduk chechanguk kediri-diri ba mua pintu ujung bilik. Utai bekelingi dia benung nadai bemunyi. Orang ke setak ke setak  sekumbang ke udah kena Atur Mindah Betagang Diteritka (PKPD) tu endang nadai bemunyi.  Orang bela ngintu diri, diau di bilik diri nadai ngulu pangan diri.

“Nadai utai diketusahka. Enda gawa din, ditu mih ngidupka diri,” ku iya ngesuhka seput iya sambil nikauka repik kayu ti dipegai iya enda berasai. Iya tak bisi pansa ketawa ngeraba. Pengingat iya terebai ngagai endur iya ke bekuli. Tak didinga iya jaku tauke iya nelai pending iya lebuh orang ke dikumbai iya boss nya nyuaka duit gaji iya ke penudi.

“Tu Atung, duit gaji nuan. Aku nadai agi mai bala bekereja sekumbang menua ti bejalaika PKPD. Nuan pulai lumah lulu. Enti bisi manah ila, aku kangau nuan baru,” ku Ahling.

“Satu hal agi Atung, aku minta ampun. Aku enda ulih mayar sewa lumah tu agi. Atun chali tempat lain,” ku tambah tauke nya.

TEMATI KUTU

Jaku tauke nya asai ke ngentung dada Atun. Tusah amat ati iya. Lama iya temati kutu berundingka diri ke diketuka gawa.

Pulai ke menua, lembau amat asai ati. Mayuh utai dirunding. Balat bingung ati iya. Dini endur diau? Bisi enselit runding jai iya. Jalai nya nyamai sereta muntang. Diperatika iya tali nilun mesai tunjuk anak bagas dikena iya betanchangka utai. Jeling iya lungga tajam iya di bilik dapur iya ba rumah ti enda tau alai diau agi nya. Ingat iya ke siti butul agi berisi lalu iya nyembur rumput ba belakang rumah. Eh, anang palui, ku munyi telai mansa pending iya.

Jam nya iya tegepang ari pengingat iya. Leka jaku “Anang palui” enda ngetu didinga Atun. Enda lama udah nya datai pengingat siti da agi.

“Lapa nuan enda nemu adat enda tau mindah diatu” ku seregah Tuan Polis ke tak  ngegap iya.

“Orang nadai tau mindah meraka garis sitak menua, nemu nuan?” ku tampung Tuan polis.

Dada Atun ketap-ketap. Ati iya deka nimbal tang iya enda nyadi. Tuju iya deka minta kasih, ukai deka ngelaya polis.

“Nemu aku tuan tang minta ampun tuan. Uji tuan mending dulu cherita aku,” ku Atun. Pegu iya berasai lembut. Asai ti deka melilai. Iya ngasaika ai bisi ngisi mata iya. Iya kesap-kesap.

“Nama cherita nuan. Tusi,” ku tuan polis setengah nerengak.

“Minta ampun aku. Aku tu udah lenyau pengawa. Aku nadai agi alai diau. Nyau segau-segau mih aku tu. Enti aku enda pulai ke menua nyadi orang nadai berumah bejalai aku. Enti enda ulih aku..” Ayat nya enda enda apus. Iya nyau lemas laban  ai mata iya nelusur kuyu iya. Tak nyabak tuai. Ukai utai dikelulu iya. Jam nya iya ingatka berita madahka siku bangkai orang bisi ditemu melepung ari baru Jematan Gantung Satok.

Tuan polis nya merening Atun ari punjung pala datai ke tapa kaki.  Atun ngasaika tubuh iya tang begantung ba angin. Asai ke enda bediri ba geladak agi iya.

BETAMPUNG…

Oleh JANTAN UMBAT

See author's posts


Selangor FC 2 turun pasukan kedua

PENOLONG ketua jurulatih Selangor FC 2, Rusdi Suparman memuji impak yang diberikan oleh pemain simpanannya yang diamanahkan untuk membantu pasukan mencatat keputusan seri 1-1 dengan Kuching City FC dalam aksi di Stadium Pasir Gudang petang Ahad lalu.

Rusdi turut mendedahkan beliau telah membariskan skuad kedua pasukan itu selepas beberapa tonggak utamanya belum pulih sepenuhnya daripada kecederaan serta tiga pemain utama dipanggil untuk beraksi bersama pasukan senior.

“Untuk pengetahuan semua, pemain kesebelasan yang diturunkan pada petang ini kebanyakannya adalah pemain yang kurang minit permainan mereka.

“Kami dimaklumkan juga tiga pemain utama telah dinaikkan ke pasukan utama pada malam ini, sebab itu kita tidak banyak mempunyai masa untuk membuat persediaan pada perlawanan menentang Kuching City,” katanya.

Sementara itu, Rusdi menyifatkan keputusan seri 1-1 itu sebagai satu keputusan yang adil bagi kedua-dua pasukan setelah mempamerkan aksi terbaik.

“Kita sedar kita beraksi tanpa pemain utama dan ramai dibarisi pemain simpanan, tapi kita berjaya harungi perlawanan dengan membariskan pemain-pemain muda.

“Saya turut memuji aksi mantap benteng pertahanan kita yang berjaya bertahan serangan daripada pasukan Kuching City,” ujarnya.

Beliau berpendapat pemain import pasukan itu telah berjaya mengimbangi kepupayaan pemain muda dan diatas faktor itu menyebabkan kejayaan mereka mengekang kemaraan pasukan Kuching City membawa pulang mata penuh.

Selangor FC 2 selepas ini akan menanti kunjungan Terengganu FC II pada 10 September ini di Stadium Selayang.

Oleh ADI SAFARMAN

See author's posts


Kematian Floyd: Pemain tunjuk perasaan

BAYERAN Munich menghadapi salah satu rintangan terakhir dalam memburu gelaran Bundesliga Jerman kelapan berturut-turut hujung minggu ini ketika pemain di Jerman memikirkan untuk mengadakan tunjuk perasaan bersama berikutan kematian George Floyd di Amerika Syarikat.

FA Jerman semalam berkata, pemain bola sepak termasuk Jadon Sancho yang memberikan penghormatan kepada Floyd semasa perlawanan hujung minggu lalu tidak akan dihukum dengan seruan sejak itu berkembang daripada beberapa pemain Bayern untuk tindakan selanjutnya.

“Sukan selalu begitu dan dapat berkongsi kekuatan untuk menunjukkan kepada dunia bahawa kita adalah komuniti dan kuat bersama,” kata penyerang Bayern, Thomas Mueller menjelang perlawanan esok dengan menentang Bayer Leverkusen.

“Kami memiliki begitu banyak orang yang berbeza dalam sukan ini, tidak peduli warnanya. Sukan mempunyai kekuatan untuk menyatukan orang untuk berbicara dengan satu lidah,”jelasnya.

Joshua Kimmich mendedahkan pemain Bayern telah berbincang mengenai penggunaan platform mereka untuk mengecam sikap perkauman, sementara pemenang Piala Dunia, Jerome Boateng menggesa lebih banyak ahli sukan kulit putih terkenal untuk menambahkan suara mereka dalam kemarahan atas kematian Floyd.

“Suara kami membawa makna, kami memiliki platform dan menyentuh banyak orang,” kata Boateng, yang ayahnya berasal dari Ghana kepada radio Deutsche Welle.

“Semua ahli sukan kulit putih yang tidak bersuara jelas sekali tidak bersikap perkauman tetapi tentu sahaja wajar mereka juga menggunakan suara untuk tujuan ini. Ramai yang melakukannya tetapi saya rasa kita boleh melakukan lebih banyak lagi, “ tegasnya lagi.

Berbaki lima perlawanan, Bayern unggul tujuh mata di hadapan Borussia Dortmund yang mana pemainnya berlutut semasa sesi latihan untuk menyokong pergerakan ‘Black Lives Matter’.

Di kelompok terbawah liga, Werder Bremen terus dilanda masalah penyingkiran setelah tewas 3-0 kepada Eintracht Frankfurt pada Khamis sekali gus menyulitkan tugas mengekalkan status sebagai pasukan Bundesliga.

Kekalahan itu lebih mengecewakan buat juara empat kali itu setelah kemenangan 1-0 di Freiburg pada 23 Mei memberi mereka harapan. Werder kini tiga mata di bawah zon selamat dan memerlukan keputusan positif di tempat sendiri menentang Wolfsburg esok.

“Itu adalah tamparan tetapi jelas bukan sistem kalah mati,” kata jurulatih Werder, Florian Kohfeldt setelah kekalahan kepada Eintracht. “Ini menjadi lebih sulit tetapi tidak mustahil. Kita semua tahu bahawa ia akan menjadi sukar, tetapi kita akan mencubanya,” tambahnya lagi.

Penyerang Borussia Moenchengladbach, Marcus Thuram telah menjaringkan empat gol dalam empat perlawanan terakhir sejak Bundesliga kembali bulan lalu untuk mencapai angka dua angka dalam musim debutnya di Jerman.

Thuram, anak kepada pemenang Piala Dunia 1998 dan aktivis anti perkauman Lilian, membuat kenyataannya sendiri dalam kemenangan 4-1 Ahad lalu ke atas Union Berlin, berlutut dan menundukkan kepalanya setelah menjaringkan gol pertama daripada dua golnya dengan isyarat mengingatkan bantahan masa lalu oleh pemain NFL di AS terhadap perkauman dan kekejaman polis.

Gladbach kembali beraksi di Freiburg ketika mereka bersaing dengan RB Leipzig dan Leverkusen untuk kelayakan ke Liga Juara-Juara UEFA. – AFP

BUNDESLIGA JERMAN

See author's posts


New York dilanda masalah tikus￼

WASHINGTON: Jalan-jalan di New York, bandar raya paling ramai penduduk di Amerika Syarikat sedang bergelut dengan isu infestasi (serangan) tikus, memetik data terkini.

Serangan tikus meningkat 70 peratus berbanding tempoh sama dua tahun lalu, lapor Xinhua memetik rangkaian berita tempatan FOX 5.

Lebih 21,500 penampakan tikus dilaporkan antara 1 Januari dan 30 September tahun ini berbanding 18,601 untuk tempoh sama tahun lalu.

Sepanjang April, penduduk New York melaporkan melihat sekitar 7,400 tikus.

Menurut Fox 5, pada akhir bulan ini Majlis Bandaraya New York akan mengundi untuk pelan tindakan bagi mengatasi isu itu.

Pelan itu membabitkan kos kira-kira AS$5 juta namun, menurut pakar dana itu tidak mencukupi.

Rekod menunjukkan kira-kira 300,000 penduduk New York telah berpindah dari bandar raya itu pada musim bunga 2020. – Bernama

See author's posts


PUISI

Berambut Hitam Kian Keperangan

Dek Biasan Sang Suria

Sering Kali Menerjah Ke Ubun.

Aku Anak Petani

Berkulit Putih Kian Gelap

Berkulit Tebal Kian Menipis

Sudah Lali Pada Panas

Sudah Lali Pada Hujan

Tetap Teguh Di Posisi

Bersama Mereka Membanting Tulang

Aku Anak Petani

Bajuku Hanya Kulit

Badanku Semerbak Wangian Lumpur

Temanku Hanya Kerbau Bajak Sawah

Kulit Kami Seolah Tiada Beza.

Norhayati Hazemi

kutiplah jiwa yang bertaburan

usah biar waktu

meratah hati yang rawan

bukankah Tuhan sudah bilang

dan pesan?

‘Minta pada-KU, pasti AKU perkenan’ [40:60]

seka rapi air mata

telan semua calar

dan luka

pesan Tuhan terang juga nyata

‘Usah bersedih, AKU selalu ada’ [9:40]

dari setiap raga

yang berantakan jangan

henti mengutus pinta

sudah tertulis pada

warkah dari Tuhan

‘Sabar, janji AKU benar’ [30:60]

— pasti tertunaikan.

Nabillah Bolhassan

Universiti Teknologi Sarawak

Jika benih dijaga sempurnaIndah warisan lukisan bangsaBagai bunga setanggi syurgaMekar harum wangi baunyaMenjadi pujaan segenap buanaMencorak pelangi indah warnanyaJika benih dijaga sempurnaMerumpun akhlak kukuh terbinaMenyubur teguh bagai istanaTak terusik bisik fatamorganaTak tersentuh janji duniaKasil asuhan sebuah keluarga

Intergriti terpasak berakar dijiwaKeturunan elok menjadi buahnyaMenyangga tanggung sedaya adaJika benih dijaga sempurnaBijak menutur bahasa bicaraMenghormati sesama susur budayaTua muda adab dijagaAdil berbahagi rezeki yang adaSedikit sama dirasaLebih dicicip gurauan sendaTiada dicari sehingga jumpaJika benih dijaga sempurnaTiada titik meracau sengketaTiada gundah melelah belahKejayaan berganda cahaya terserlahBagai nokhada tiada kalahBeza antara tiada makalahLantaran serupa jadi istilahBarkah lafaz alhamdulillahPimpinan agung merdeka mega

Zumiriyah Hassim

See author's posts


Ekonomi China berkembang 3.9 peratus ￼

CHINA: Ekonomi China berkembang 3.9 peratus tahun ke tahun pada suku ketiga, menurut data rasmi yang dikeluarkan pada Isnin, mengatasi ramalan sehari selepas Presiden Xi Jinping dipilih semula untuk penggal ketiga bersejarah sebagai pemimpin.

Beijing minggu lepas menangguhkan pengeluaran angka pertumbuhan suku ketiga dengan pelbagai petunjuk ekonomi lain ketika para pemimpin negara itu berkumpul di Beijing untuk Kongres Parti Komunis lima tahun.

China telah dijangka mengumumkan beberapa angka pertumbuhan suku tahunannya yang paling lemah sejak 2020 dengan ekonominya terumbang-ambing oleh sekatan Covid-19 dan krisis hartanah.

Pada suku sebelumnya, pertumbuhan dalam ekonomi kedua terbesar dunia itu merosot kepada 0.4 peratus berbanding tahun sebelumnya, prestasi terburuk sejak 2020. Negara itu mencatatkan pertumbuhan 4.8 peratus pada suku pertama 2022.

Tetapi data Isnin, yang diterbitkan lewat enam hari daripada yang dijadualkan, menunjukkan lantunan sedikit, dengan China mencatatkan pertumbuhan lebih tinggi daripada 2.5 peratus yang diramalkan oleh panel pakar yang ditinjau oleh AFP.

Walau bagaimanapun, ia menunjukkan peningkatan yang ketara dalam pengangguran dari bulan lalu, seorang pegawai yang dipersalahkan atas wabak itu.

Ramai ahli ekonomi terus berfikir China akan bergelut untuk mencapai sasaran pertumbuhan 2022nya sekitar 5.5 peratus, dan Tabung Kewangan Antarabangsa (IMF) telah menurunkan unjuran pertumbuhan KDNKnya kepada 3.2 peratus untuk 2022 dan 4.4 peratus untuk tahun depan.

Panel pakar AFP meramalkan pertumbuhan purata tiga peratus pada 2022, jauh di bawah 8.1 peratus yang dilihat pada 2021.

Itu akan menyamai kadar pertumbuhan terlemah China dalam empat dekad, tidak termasuk 2020, apabila ekonomi global dibelasah oleh kemunculan koronavirus.

“Cabaran dasar yang besar ialah menerima bahawa ekonomi telah mencapai keadaan matang yang bermakna angka pertumbuhan berkemungkinan ditetapkan semula secara kekal kepada julat sifar hingga 4.5 peratus untuk dekad akan datang,” kata Clifford Bennett, ketua ekonomi di ACY Securities, kepada AFP . – AFP

See author's posts


Jangan lakukan pembakaran terbuka – Bomba

SARIKEI: Pihak Jabatan Bomba dan Penyelamat (JBPM) mengambil masa sekitar 30 minit untuk memadamkan kebakaran melibatkan longgokan sampah domestik yang dilakukan individu tidak bertanggungjawab di kawasan feri lama di sini, semalam.

Ketua Balai Bomba dan Penyelamat (BBP) Sarikei PPgB Mahmudin Narudin berkata, seramai sembilan anggota diketuai PBK I (KUP) Mijan Pamin bergegas ke lokasi susulan menerima panggilan kecemasan daripada orang awam sekitar 10.16 pagi.

“Bomba tidak akan sesekali berkompromi dengan individu yang didapati melakukan pembakaran terbuka selain mempertingkatkan rondaan di kawasan yang berisiko tinggi sekiranya keadaan memerlukan.

“Tanda amaran yang disediakan pihak berkuasa tempatan untuk tidak membuang sampah sembarangan dan membakar sampah secara terbuka, tidak diendahkan.

“Sekiranya ada individu yang masih berdegil melakukan pembakaran terbuka, kami tidak akan teragak-agak melaporkan kepada Jabatan Alam Sekitar (JAS) untuk diambil tindakan,” katanya ketika dihubungi pemberita Utusan Sarawak.

Menurut Mahmudin, faktor cuaca yang panas dan kering ketika ini menyebabkan kebakaran cepat merebak.

“Pembakaran terbuka boleh menjadi penyumbang utama kepada kemerosotan kualiti udara selain memudaratkan kesihatan awam,” ujarnya.

Justeru, orang ramai di negeri adalah dinasihatkan agar tidak melakukan pembakaran terbuka pada musim kering untuk mengelak sebarang kemungkinan kebakaran yang tidak terkawal.

Turut berada di lokasi, empat anggota Polis Diraja Malaysia (PDRM) Sarikei.

Oleh EARL ANEK

See author's posts


Sarawak bantu bina Nusantara

TUMPUAN…Datuk Patinggi Tan Sri Abang Johari Tun Openg ketika berucap pada Majlis Makan Malam JaringanDelegasi Perniagaan Singapura kelmarin.

KUCHING: Sarawak akan memainkan peranan penting dalam membantu Indonesia membina ibu negara baharunya Nusantara di Kalimantan, Indonesia.

Premier Sarawak Datuk Patinggi Tan Sri Abang Johari Tun Openg berkata, akan ada banyak peluang di Kalimantan, terutamanya di kawasan berhampiran Nusantara, yang berkemungkinan menarik kira-kira 30 juta orang dari Jakarta dan kawasan metropolitan yang lebih besar.

“Perdana Menteri Singapura bertanya kepada saya tentang Nusantara dan sama ada Sarawak akan membantu mereka dalam membina modal mereka.

“Saya beritahu (Lee Hsien Loong) ya…kerajaan Indonesia minta kita membantu mereka. Nusantara hanya 400 kilometer dari Kapit dan 500 kilometer dari Kuching,” katanya ketika merasmikan Majlis Makan Malam Jaringan Delegasi Perniagaan Singapura di sini, pada malam kelmarin.

Mengulas lanjut, Abang Johari berkata Sarawak kini sedang menaik taraf infrastruktur pelancongannya termasuk pusat peranginan serta sistem pengangkutan awam dengan sistem Autonomous Rapid Transit (ART) menggunakan hidrogen dijangka siap menjelang 2026.

“Ia merangkumi sektor pertanian, perkhidmatan dan teknologi tinggi sebagai sektor di mana Singapura dan Sarawak boleh bekerjasama.

“Itu rancangan kita, jika kita mempunyai Sistem Transit Aliran Autonomi (ART), Sarawak mungkin menjadi yang pertama di rantau ini yang menggunakan sistem seperti kereta api tanpa rel berasaskan hidrogen,” tambahnya.

Katanya lagi, terdapat lebih ramai rakyat Singapura membeli rumah di Sarawak baru-baru ini di bawah Program Rumah Keduaku Malaysia.

“Anda tahu rumah kita murah di mana ia hanya mengambil masa satu jam untuk anda sampai ke sini dan sebenarnya, (masa untuk ke Sarawak) adalah lebih pendek daripada Johor di mana anda perlu beratur panjang untuk melalui pusat pemeriksaan imigresen.

“Apabila anda ke Sarawak, bukan sahaja tempoh perjalanan anda ke Sarawak akan menjadi lebih pendek, anda juga boleh tinggal di rumah anda sendiri dan menikmati mee kolok yang enak semasa berada di Sarawak,” katanya.

Turut hadir Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah, Pengarah Unit Perancangan Ekonomi (EPU) Sarawak, Datu Dr Muhammad Abdullah Zaidel, Timbalan Pesuruhjaya Tinggi di Suruhanjaya Tinggi Singapura di Kuala Lumpur yang juga Menteri Luar Negeri Singapura Shivakumar Nair, Ketua Pegawai Eksekutif STATOS Chew Chang Guan, Presiden Persekutuan Perniagaan Sarawak, Datuk Abang Abdul Karim Tun Datuk Abang Openg, Timbalan Presiden Persekutuan Perniagaan Sarawak, Datuk Philip Ting Ing Ding, Ketua Pegawai Eksekutif United Overseas Bank (Malaysia) Berhad, Ng Wei Wei serta Pengarah Persekutuan Perniagaan Singapura Asia Tenggara dan Pasifik, Tan Sock Joo.

Oleh JEAKQLEYN YACHO

See author's posts


Angka kematian cecah 567,000

AMERIKA SYARIKAT: Angka kematian akibat Covid-19 di peringkat global meningkat sebanyak 5,000 kes dalam tempoh 24 jam yang lepas.Jumlah kumulatif kematian di seluruh dunia terkini adalah sebanyak 567,101 kes, menurut statistik Johns Hopkins University.Amerika Syarikat terus merekodkan jumlah kematian tertinggi dengan 135,000 kes.Brazil dan United Kingdom berada di kedudukan kedua dan ketiga dengan masing-masing merekodkan 71,000 dan 44,000 kematian.Itali dan Mexico masing-masing mencatat angka kematian sekitar 34,000 kes.Sementara itu, Perancis dan Sepanyol masing-masing mencatatkan 30,000 dan 28,000 kes kematian Covid-19.India menjadi negara tertinggi di Asia yang mencatat kes kematian dengan lebih 22,000 kes.Negara-negara lain masih merekodkan angka kematian di bawah 12,000 kes.-AFP

See author's posts


Lyon tewaskan Wolfsburg

LYON meneruskan penguasaan mereka sebagai pasukan wanita paling dominan di Eropah semalam, menewaskan Wolfsburg 3-1 dalam final Liga Juara-Juara Wanita UEFA untuk menjulang trofi buat tahun kelima berturut-turut dengan gol bintang dari Jepun, Saki Kumagai terbukti penting.

Kumagai menjaringkan gol setelah Eugenie Le Sommer meletakkan  pasukan di Perancis itu di hadapan di San Sebastian, memberikan Lyon kelebihan 2-0 ketika rehat dan meninggalkan Wolfsburg dengan tugas berat walaupun Alexandra Popp berjaya merapatkan jurang dalam babak kedua.

Percubaan tengah pemain dari Iceland, Sara Bjork Gunnarsdottir memastikan kemenangan untuk Lyon, yang mana mahkota Liga Juara-Juara kelima berturut-turut mereka merupakan yang ketujuh secara  keseluruhan sekali gus menjadi rekod.

Lima kejuaraan berturut-turut menyaksikan mereka menyamai prestasi yang dicapai oleh pasukan lelaki Real Madrid antara 1956 dan 1960, pada awal Piala Eropah.

Kemenangan terbaru Lyon mengesahkan status mereka sebagai pasukan kelab terbaik di Eropah walaupun pesaing di seluruh Eropah meningkatkan pelaburan mereka dalam permainan wanita.

Pasukan Jean-Luc Vasseur sebelumnya mengalahkan Bayern Munich dan Paris Saint-Germain dalam ‘Final Eight’ di Negara Basque, Sepanyol, bermain tanpa kehadiran penyokong kerana wabak Covid-19.

Mereka juga berjaya mengalahkan Paris SG untuk merebut gelaran Perancis ke-14 berturut-turut tahun ini dan mengalahkan pasukan yang sama menerusi penentuan sepakan penalti dalam final Piala Perancis.

Kemenangan ini, menentang pasukan yang memenangi dua gelaran domestik Jerman dan tidak tewas dalam 40 perlawanan sebelum final, menunjukkan kekuatan skuad mereka.

Lyon kehilangan empat bintang utama, dengan duo Perancis, Griedge Mbock dan Amandine Henry mengalami kecederaan dan pemenang Ballon d’Or dari Norway, 2018, Ada Hegerberg tidak cergas sepenuhnya serta penyerang England, Nikita Parris digantung perlawanan.

Mereka kini tidak tewas dalam 65 perlawanan yang berlangsung selama dua tahun, dan ini juga merupakan kali ketiga di mana Lyon mengalahkan Wolfsburg dalam aski final, membuat pasukan dari Jerman mencari mahkota Liga Juara-Juara ketiga untuk menyamai pencapaian pada 2013, ketika mereka mengalahkan OL. – AFP

See author's posts


Wanita terjatuh di dalam bangunan pusat beli-belah

SIBU : Seorang perempuan ditemukan meninggal dunia dipercayai terjun dari tingkat lima pusat membeli-belah Wisma Sanyan, hari ini.

Menurut kenyataan media Ketua Polis Daerah Sibu ACP Zulkipli Suhaili sebentar tadi, sekitar 2.08 petang, pihak polis menerima laporan memaklumkan seorang wanita telah terjun dari tingkat lima bangunan pusat membeli-belah tersebut (Wisma Sanyan).

“Pasukan siasatan dariapada Bahagian Siasatan Jenayah Ibu Pejabat Polis Daerah Sibu telah ke lokasi kejadian dimana mangsa ditemui terbaring di atas lantai tingkat bawah bangunan tersebut,” jelasnya.

Menurutnya, hasil semakan didapati mangsa warganegara asing berumur lingkungan 40 tahun.

“Mayat telah dihantar ke Hospital Sibu untuk tindakan lanjut. Kes diklasifikasikan sebagai mati mengejut,” ujarnya.

Katanya, pihak polis menasihatkan orang ramai supaya tidak menyebarkan berita yang boleh menimbulkan sebarang spekulasi.

Oleh RAIHAN OMERA KAUSAR

See author's posts


Abang bomba selamatkan si bulus

SIBU: Tindakan pantas pasukan bomba berjaya menyelamatkan dua anak kucing yang berada di bahagian enjin kereta di Rejang Park, pagi tadi.

Ketua Balai Bomba dan Penyelamat (BBP) Sibu Sentral, Suna Kaha berkata, pihaknya menerima panggilan kecemasan berhubung kejadian itu 10.57 pagi, sebelum sepasukan anggota dikejarkan ke lokasi kejadian.

“Tiba di lokasi, anggota mendapati dua anak kucing berada pada bahagian enjin kereta seperti yang dilaporkan,” jelasnya menerusi satu kenyataan, hari ini.

Katanya, komander operasi mengarahkan anggota menangkap anak kucing tersebut menggunakan  pakaian seragam dan pakaian perlindungan diri (PPE) sehingga anak kucing berjaya dikeluarkan.

Oleh AKUN GIMAN

See author's posts


Md Rayhan diusir selepas selesai siasatan

PUTRAJAYA: Warga Bangladesh, Md Rayhan Kabir, 25, yang ditemu bual dalam dokumentari Al Jazeera bertajuk “Locked Up in Malaysia’s Lockdown” akan diusir ke negara asalnya selepas semua siasatan polis selesai, kata Ketua Pengarah Imigresen Datuk Khairul Dzaimee Daud.

“Saya tak boleh bagi anggaran bila (Md Rayhan dihantar pulang) cuma penerbangan paling awal ke Bangladesh pada 31 Ogos ini,” katanya pada sidang media, di sini semalam.

Md Rayhan ditahan di Setapak, Kuala Lumpur pada 24 Julai, selepas Jabatan Imigresen Malaysia memohon bantuan orang awam menjejaki individu berkenaan yang muncul dalam dokumentari Al Jazeera.

Menerusi dokumentari itu, Md Rayhan membuat kenyataan berhubung layanan pihak berkuasa Malaysia kepada pendatang tanpa izin ketika negara melaksanakan Perintah Kawalan Pergerakan (PKP) bagi membanteras penularan Covid-19.

Khairul Dzaimee sekali lagi menegaskan bahawa pas lawatan kerja Md Rayhan sudah ditamatkan dan disenarai hitam daripada memasuki negara ini selama-lamanya. — Bernama

See author's posts


Mesyuarat Kabinet bincang tentang dana 1MDB

BEKAS Ketua Setiausaha Negara Tan Sri Mohd Sidek Hassan hadir di Kompleks Mahkamah Kuala Lumpur semalam, sebagai saksi perbicaraan kes berhubung 1MDB yang dihadapi bekas Perdana Menteri Datuk Seri Najib Tun Razak. • Foto BERNAMA

KUALA LUMPUR: Bekas Ketua Setiausaha Negara (KSN) Tan Sri Mohd Sidek Hassan memberitahu Mahkamah Tinggi semalam bahawa beliau beranggapan 1Malaysia Development Berhad (1MDB) ditubuhkan untuk dijadikan dana politik bagi Barisan Nasional (BN) kerana terdapat perbincangan antara Menteri Kabinet mengenai perkara itu.

Mohd Sidek, 71, ketika pemeriksaan semula oleh Timbalan Pendakwa Raya Kanan Datuk Seri Gopal Sri Ram berkata terdapat perbincangan di dalam Mesyuarat Jemaah Menteri yang menteri digalakkan untuk mencadangkan bagaimana dana 1MDB boleh digunakan untuk membiayai projek di kawasan mereka.

Disoal Sri Ram bagaimana beliau boleh merumuskan bahawa dana 1MDB adalah untuk dana politik BN, Mohd Sidek menjawab, “kerana kesemua menteri (Kabinet) ketika itu ahli BN”.

Sri Ram: Bukankah mesyuarat Kabinet tidak seharusnya membincangkan mengenai parti politik?

Mohd Sidek: Saya adalah penjawat awam…. Polisi kerajaan adalah polisi parti memerintah, tidak kira parti BN atau apa sahaja namanya. Polisi kerajaan itu sendiri diperoleh daripada polisi parti, sekumpulan parti atau gabungan parti. Jadi, agak sukar untuk membezakan kedua-duanya.

Selasa lalu Mohd Sidek dalam keterangannya memaklumkan, mengikut pemahamannya 1MDB ditubuhkan untuk dijadikan dana politik kepada parti kerajaan ketika itu iaitu BN.

Saksi pendakwaan ke-19 itu berkata oleh sebab itu, beliau tidak pernah bertanya kepada bekas Perdana Menteri Datuk Seri Najib Tun Razak atau mana-mana pihak dalam 1MDB berkenaan masalah yang berlaku dalam syarikat tersebut.

Disoal lanjut oleh Sri Ram sekiranya Najib pernah mendedahkan dalam mesyuarat Kabinet mengenai hubungannya dengan seorang lelaki yang dikenali dengan nama ‘Jho Low’, saksi itu menjawab, ‘saya tidak ingat’.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama

See author's posts


Generasi muda perlu terus amal budaya saling membantu

KUCHING: Generasi muda perlu meneruskan tradisi membantu antara satu sama lain, terutama apabila ada perayaan keagamaan.

Timbalan Perdana Menteri, Dato Sri Fadillah Yusof berkata, semangat bantu membantu tanpa mengira latar belakang agama dan budaya sudah diamalkan sejak dahulu lagi dan ia perlu diteruskan oleh generasi muda kini.

“Sudah menjadi tanggungjawab kita dan inilah semangat kita khususnya di Sarawak di mana kita membantu antara satu sama lain. Yang tua menjaga orang muda, yang muda bantu orang tua, yang kaya membantu yang miskin, yang kuat bantu yang lemah.

“Kalau ini dapat kita laksanakan, barulah akan timbul rasa kasih sayang, hormat menghormati dan seterusnya secara sendiri akan timbul semangat untuk tolong menolong antara satu sama lain.

“Kalau ini berlaku, kita akan dapat hidup dalam keadaan aman dan harmoni. Inilah dikatakan kebahagian dalam kita hidup bersatu padu tanpa mengira latar latar belakang setiap kita,” katanya.

Beliau berkata demikian ketika berucap pada program penyampaian sumbangan untuk komuniti Tiong Hua iaitu warga emas dan Orang Kurang Upaya (OKU) kawasan Sungai Tengah Matang, hari ini.

Fadillah yang juga Ahli Parlimen Petrajaya berkata program penyerahan sumbangan itu adalah acara tahunan bagi kawasan Dewan Undangan Negeri (DUN) Tupong bersama Parlimen Petrajaya.

Beliau berharap semangat bantu membantu akan menyatupadukan rakyat Sarawak dan memupuk hidup bersama secara aman dalam masyarakat.

Hadir sama isterinya, Datin Sri Ruziah Mohd dan Ketua Setiausaha Politik kepada Premier Sarawak yang juga Ahli Dewan Undangan Negeri (ADUN) Tupong Fazzrudin Abdul Rahman.

Oleh Mohd Neenatul Aizal

See author's posts


Penghuni risau kewujudan serangga berbisa

BINTANGOR: Kewujudan serangga berbisa yang membuat sarangnya di hujung bumbung tingkat atas salah sebuah rumah di Jalan Sungai Bakong disini merisaukan penghuni rumah tersebut.

Menurut Ketua Balai Bomba dan Penyelamat (BBP) Bintangor, PPgB Nicholas Belulin, penghuni rumah tersebut bertindak menghubungi pihaknya pada Khamis lalu untuk bantuan memusnahkan sarang serangga berbisa.

“Kami nenerima panggilan kecemasan pada jam 6.28 petang.

“Tiga anggota bomba diketuai PBK II Adam Gauk segera ke lokasi selepas menerima panggilan kecemasan tersebut,” katanya kepada pemberita.

Katanya, setibanya dilokasi, pasukan bomba naik ke atas bumbung dapur rumah terbabit untuk memusnahkan sarang serangga itu.

“Tiga tin racun serangga telah digunakan untuk memusnahkan sarang serangga tersebut.

“Setelah sarang tersebut berjaya dimusnahkan dan lokasi berada dalam keadaan selamat, pihak bomba bertolak balik ke balai,” ujarnya.

See author's posts


Budayakan integriti dalam masyarakat

BINTULU: Dalam usaha membudayakan integriti, meningkatkan tabir urus baik dan menangani gejala rasuah seharusnya kembali kepada ajaran agama.

Ketua Menteri Datuk Patinggi Abang Johari Tun Openg berkata, ini kerana kepercayaan dapat memperkukuh nilai-nilai moral dan etika.

“Integriti dikehendaki oleh semua agama dan masyarakat. Ketelusan dan Integriti adalah ciri-ciri yang harus ada dalam masyarakat Islam,” katanya.

Beliau berkata demikian ketika merasmikan penutupan Seminar Integriti Kepimpinan Masjid Peringkat Negeri Sarawak (Zon Utara) bertempat di Dewan Suarah Bintulu.

Menurutnya, Islam adalah agama yang sangat mengutamakan perkara-perkara amanah.

“Perlu amanah kepada tugas yang telah diberikan kepada kita kerana musuh dalam kita adalah nafsu,” katanya.

Sehubungan itu, beliau menggesa pengurusan dan pentadbiran masjid juga harus berpandukan konsep kepimpinan dengan penuh amanah.

“Pada era ini peranan masjid dan surau perlu diperkasa lagi dalam membagun masyarakat setempat khususnya mengenai keilmuan yang didasari prinsip aqidah dan kefahaman agama,” katanya

Tambahnya, Kerajaan cuba secara beransur-ansur untuk memenuhi keperluan masyarakat.

“Ilmu dan integriti penting kerana supaya dapat menyumbang kepada masyarakat,” ujarnya.

Dalam pada itu beliau juga memaklumkan bahawa Kerajaan akan membangunkan Bintulu dengan seadil-adilnya.

Turut hadir Dato Sri Dr. Stephen Rundi Utom, Menteri di Jabatan Ketua Menteri, Datuk Talip Zulpilip, Menteri Muda Hal Ehwal Agama dan DBKU dan Menteri Muda Utiliti (Bekalan Air), Datuk Abdul Rahman Junaidi dan ADUN Samalaju, Majang Renggi.

Oleh Ellie Edward

See author's posts


Beri mandat GPS bangunkan Sarawak

KABONG: Masyarakat di kawasan Dewan Undangan Negeri (DUN) Kabong perlu terus memberi mandat kepada Gabungan Parti Sarawak (GPS) bagi meneruskan kesinambungan pembangunan di kawasan tersebut.

Calon bagi kerusi DUN Kabong, Mohd Chee Kadir berharap rakyat akan terus memberi sokongan, mandat dan kepercayaan kepada kerajaan Gabungan Parti Sarawak (GPS) untuk kekal mentadbir negeri ini pada Pilihan Raya Negeri Ke-12 (PRN-12), 18 Disember ini.

Katanya, usaha ini amat penting dalam memastikan kesinambungan pembangunan dan kemajuan yang telah dirancang dan sedang dilaksanakan di negeri ini.

Tegasnya lagi, hanya wakil rakyat yang lahir daripada parti politik tempatan yang mampu memahami dengan jelas cara untuk mentadbir dan meneruskan aspirasi yang dituntut rakyat Sarawak dari berbilang bangsa.

“Kalau kita lihat kepimpinan Ketua Menteri Sarawak, Datuk Patinggi Abang Johari Tun Openg, beliau seorang pemimpin yang luar biasa dan berjaya meneruskan pelbagai bentuk perancangan serta pembangunan luar bandar di negeri ini yang pernah dibatalkan kerajaan Pakatan Harapan (PH) terdahulu dengan lebih strategik.

“Beberapa peruntukan yang disediakan untuk pembinaan beberapa jambatan di Sarawak yang dibatalkan berjaya diambil alih Kerajaan Negeri dengan sumber kewangan kendiri dalam masa yang sama meneruskan pembangunan prasarana untuk menghubungkan masyarakat di pedalaman,” katanya, kepada Utusan Sarawak semalam.

Tambah Chee Kadir, Abang Johari yang juga Pengerusi GPS terus menerus melaksanakan pembangunan yang lebih holistik dan inklusif kepada setiap penduduk di Sarawak termasuk di kawasan pedalaman.

Projek-projek infrastruktur yang sedang dan akan dibangunkan di seluruh negeri itu jelasnya diperincikan mengikut keperluan dan struktur demografi penduduk yang pelbagai terutama melibatkan projek bekalan air luar bandar, jalan perhubungan, dan pelaksanaan ekonomi digital.

“Dengan peruntukan kewangan yang mencukupi daripada Kerajaan Negeri dan sokongan yang diterima daripada Kerajaan Pusat, inisiatif untuk membekalkan air bersih ke seluruh negeri melalui grid sambungan air akan terlaksana menjelang 2030 khususnya bagi bersedia dengan musim kemarau,” ujarnya lanjut.

Sehubungan dengan itu Chee Kadir menyeru penduduk di sekitar DUN Kabong agar membuat pilihan bijak pada hari pengundian 18 Disember dengan memberi kemenangan kepada calon GPS yang bertanding.

Beliau yang merupakan penyandang kerusi DUN N40 Kabong sekali lagi diberi kepercayaan untuk mempertahankan kerusi berkenaan pada kali ini dan bakal ditentang oleh tiga calon iaitu daripada Parti Amanah Negara (AMANAH), Hud Andri Zulkarnaen, Parti Bumi Kenyalang (PBK), Mohd Asri Kassim dan Wan Mohd. Madehi Wan Ali dari Parti Sarawak Bersatu (PSB).

See author's posts


Australia layak ke Piala Dunia

PEMAIN Australia meraikan kejayaan layak ke Piala Dunia 2022.

AUSTRALIA menewaskan Peru menerusi penentuan penalti untuk mengesahkan tempat dua terakhir ke Piala Dunia 2022.

Aksi playoff antara pasukan dari Asia dan Amerika Selatan berkesudahan tanpa tanpa sebarang jaringan selepas 120 minit dan hanya diputuskan apabila Alex Valera gagal menyempurnakan penalti keenam buat pasukannya seterusnya memberi Australia kemenangan 504 di Stadium Ahmad Ali di Doha.

Australia kini menghuni ranking ke-42 dunia menempah tempat buat kali keenam ke Piala Dunia dan perlawanan pembukaan Kumpulan D akan menemukan mereka menentang juara bertahan Perancis pada 22 November.

Peru kini yang menghuni ranking ke-22 Fifa sebelum ini menewaskan Australia 2-0 ketika perlawanan peringkat kumpulan Piala Dunia 2018 mendapat sokongan hampir 10,000 penyokong yang datang dari serata dunia untuk menyaksikan perlawanan playoff itu.

Pemain Australia, Martin Boyle bagaimanapun terlepas sepakan penalti pertama buat Australia.

Penjaga gol gantian Australia, Andrew Redmayne menjadi penyelamat buat Australia apabila menyelamatkan rembatan Luis Advincula dan Valera mencetuskan kegembiraan buat pasukan Socceroos yang diraikan beberapa ratus sahaja penyokong di stadium itu.-AFP

See author's posts


Bantu rakyat miliki rumah

BINTULU: Perumahan Mampu Milik Sri Pertiwi yang akan dibina di Kidurong di sini memberi manfaat untuk membantu penduduk mendapatkan rumah sendiri.

Ketua Menteri, Datuk Patinggi Abang Johari Tun Openg berkata, ini sekali gus dapat menangani isu perumahan di Bintulu.

“Harga rumah yang tinggi di Bintulu khususnya yang dikendalikan oleh pemaju swasta adalah faktor menyebabkan ramai tidak dapat membeli rumah,” katanya menyempurnakan upacara pecah tanah Skim Perumahan Mampu Milik Sri Pertiwi di Jalan Kidurong di sini semalam.

Menurutnya, dengan usaha sama kerajaan menerusi Lembaga Kemajuan Bintulu (BDA) bersama pemaju akan membolehkan rumah tersebut dijual pada harga berpatutan.

“Bagi membantu golongan muda khususnya pembelian rumah pertama, maka skim perumahan ini diperkenalkan bagi membolehkan golongan sasar memiliki kediaman sendiri yang lebih besar dan selesa,” katanya.

Tambah beliau, kerajaan menerusi Kementerian Perumahan memperkenalkan skim pinjaman perumahan baharu iaitu Skim Pinjaman Perumahan Mutiara sebagai pendekatan terbaik membantu golongan berpendapatan rendah.

“Melalui inisiatif yang diperkenalkan ini, pembeli rumah boleh memanjangkan tempoh pembayaran pinjaman perumahan daripada 15 ke 25 tahun yang kadar bayaran bulanan adalah amat rendah dan tidak membebankan pembeli,” jelasnya.

Hadir sama Menteri Kerajaan Tempatan dan Perumahan, Dato’ Sri Dr. Sim Kui Hian, Menteri Integriti dan Ombudsman, Datuk Talib Zulpilip, Menteri Muda Infrastruktur dan Pembangunan Pelabuhan, Datuk Julaihi Narawi, Ahli Dewan Undangan Negeri (ADUN) Samalaju, Majang Renggi dan ADUN Murum Kennedy Chuk Pai Ugon.

Oleh Ellie Edward

See author's posts


Griezmann hidupkan peluang Barca

ANTOINE Griezmann menjawab kritiknya dengan penuh gaya semalam dengan menjaringkan gol sensasi ketika Barcelona mengalahkan Villarreal 4-1 untuk mengekalkan harapan gelaran La Liga Sepanyol mereka yang pudar.

Setelah dimalukan apabila dibawa masuk pada minit ke-90 menentang bekas kelabnya Atletico Madrid, Griezmann kembali dalam kesebelasan utama di La Ceramica dan membalas kepercayaan itu dengan gol yang menakjubkan, setelah menerima hantaran daripada Lionel Messi.

“Itu adalah jenis gol yang hanya dapat dijaringkan oleh pemain hebat,” kata jurulatih Barcelona, Quique Setien. “Dia bermain dalam perlawanan yang luar biasa.”

Messi juga mencipta gol untuk Luis Suarez setelah Gerard Moreno membatalkan gol sendiri Pau Torres yang meletakkan Barca di depan. Ansu Fati kemudian menambah gol keempat pada lewat permainan.

Kemenangan yang mengagumkan untuk pasukan Setien mengurangkan jurang kembali ke empat mata di belakang Real Madrid, yang sebelumnya mencatatkan kemenangan 1-0 ke atas Athletic Bilbao di San Mames, dengan sepakan penalti Sergio Ramos terbukti menjadi perbezaan.

Prestasi lasak Madrid, dan kemenangan ketiga 1-0 berturut-turut mereka, menawarkan perbezaan dengan pesta gol Barcelona yang pastinya lebih mudah di lihat dengan mata tetapi turut memberi petunjuk ke atas perlumbaan gelaran.

Perlawanan penarik, penuh dengan peluang untuk kedua-dua belah pasukan, menunjukkan Messi, Suarez dan Griezmann berada pada prestasi terbaik mereka namun sekali lagi bahagian pertahanan dengan mudah dibolosi oleh Villarreal, yang mungkin boleh menjaringkan lebih banyak gol.

Disiplin dan organisasi Madrid menjadikan mereka pilihan utama dengan baki empat perlawanan lagi.

“Kami memerlukan perlawanan ini beberapa waktu lalu,” akui Setien. “Kami harus terus menambah mata dan kami akan lihat apa yang akan terjadi.”

Griezmann mengalami saat paling rendah beliau sejak menyertai Barcelona pada hari Rabu ketika seri menentang Atletico tetapi ini adalah tindak balas yang sempurna.

Dia meraikan jaringannya dengan berkongsi pelukan hangat dengan Messi.Villarreal kelihatan seperti lawan yang sukar setelah memenangi lima dari enam perlawanan sejak liga disambung semula, rentak yang menyaksaikan mereka berada semakin hampir dengan kedudukan empat pasukan teratas.Kekalahan ini meninggalkan mereka tiga mata di belakang Sevilla, yang menentang Eibar pada hari Selasa. – AFP

See author's posts


Sekolah menengah kembali ‘bernyawa’

SIMANGGANG: Sekolah-sekolah menengah sekitar Sri Aman kembali ‘bernyawa’ bermula Ahad lepas ekoran kepulangan kembali para pelajar asramanya bagi mengikuti pembelajaran secara fizikal di dalam kelas bermula semalam.

Tinjauan rambang di Sekolah Menengah Kebangsaan (SMK) Simanggang mendapati para pelajar asrama termasuk ibu bapa dan adik beradik mereka sudah tiba di sekolah berkenaan seawal jam 8.15 pagi.

Ketibaan mereka di situ dilihat sudah dinanti-nantikan oleh para pengawas di bawah kanopi yang terlebih dahulu sudah pun pulang ke asrama sekolah berkenaan sehari sebelumnya.

Setibanya di luar perkarangan sekolah, kesemua pelajar asrama  diarah menjalani imbasan suhu badan dan kod QR MySejahtera sebelum mengambil serta mengisi borang isytihar kesihatan di pondok pengawal di situ.

Mereka kemudiannya diarah ke Dewan Rafflesia sekolah berkenaan untuk menyerahkan borang tersebut untuk menonton tayangan penggunaan kit ujian kendiri Covid-19.

Melalui tayangan tersebut, kesemua pelajar diarah untuk menjalani ujian kendiri dengan mereka yang didapati negatif jangkitan Covid-19 dibenarkan pulang ke asrama sekolah pada hari berkenaan.

“Pelajar asrama yang didapati positif (jangkitan Covid-19) akan diarahkan pulang kembali bersama penjaga masing-masing untuk urusan selanjutnya,” kata seorang guru.

Terdahulu tinjauan lanjut mendapati emosi para pelajar asrama yang hadir di perkarangan sekolah bercampur baur dengan sebilangan kecil daripada mereka dilihat  menitiskan air mata ketika mahu berpisah dengan ibu bapa masing-masing.

“Sedih juga bila mahu berpisah dengan anak-anak. Namun sebagai bapa kita haruslah memastikan anak-anak memperoleh ilmu pendidikan yang sewajarnya melalui sesi pembelajaran secara fizikal di sekolah berbanding atas talian.

“Justeru adalah lebih baik mereka belajar bersama dengan rakan sekelas dan guru di sekolah supaya mereka lebih fokus sepanjang masa,” kata seorang kaum bapa dari Rapak, Pantu.

Terdahulu sesi persekolahan penggal ketiga 2021/2022 bagi 12 negeri Kumpulan B bermula semalam dengan para pelajar dilihat bersemangat kembali ke sekolah untuk mengikuti pembelajaran secara fizikal di dalam kelas.

Sekolah Kumpulan B ialah sekolah di ketiga-tiga Wilayah Persekutuan, Melaka, Negeri Sembilan, Pahang, Perak, Perlis, Pulau Pinang, Sabah, Sarawak dan Selangor.

Oleh VALENTINE NGUMBANG

See author's posts


Kerajaan Sarawak biayai tebatan banjir fasa 4 Sibu

SIBU: Kerajaan Sarawak secara dasarnya bersetuju membiayai dan melaksanakan Projek Tebatan Banjir Fasa 4 di sini.

Menteri Muda Pendidikan, Sains dan Penyelidikan Teknologi, Dr Annuar Rapa’ee berkata, projek yang menelan belanja kira-kira RM120 juta itu akan dilaksanakan di bawah Rancangan Malaysia Ke-12 (RMK12).

Beliau yang juga Ahli Dewan Undangan Negeri (ADUN) Nangka memberitahu perunding akan dilantik menjelang akhir tahun ini.

“Projek ini merangkumi satu stesen pam di sebelah Hotel Paramount dan benteng akan dibangunkan di Jalan Lanang,” katanya kepada pemberita semasa melawat tapak projek tebatan banjir Fasa 3 di Jalan Sungai Bakong, di sini semalam.

Menurutnya, projek tebatan banjir untuk Sibu bermula pada 2008 yang melibatkan pembinaan tebing dengan menaikkan permukaan jalan di sepanjang sungai dan membina stesen pam dan kolam penahan.

“Fasa 1 dan 2 telah selesai dengan meninggikan jalan dari Upper Lanang ke persimpangan Jalan Lanang dan Jalan Ek Dee dan pembinaan tiga stesen pam.

“Dua lagi stesen pam dibina di bawah pakej rangsangan persekutuan beberapa tahun lalu.

“Fasa 3 sedang dilaksanakan dan dijangka selesai pada 2022. Ini melibatkan pembinaan dua stesen pam dan meninggikan permukaan jalan di sepanjang kampung di sebelah Batang Igan. Tiga fasa ini dibiayai oleh kerajaan pusat,” katanya.

Turut hadir di lokasi ialah Menteri Kerajaan Tempatan dan Perumahan, Dato Sri Dr Sim Kui Hian, Senator Robert Lau Hui Yew, Pengerusi Majlis Perbandaran Sibu (MPS), Clarence Ting, Pengerusi Majlis Daerah Luar Bandar Sibu (MDLBS), Sempurai Petrus Ngelai, timbalanya Wong Ching Yong dan Setiausaha Politik Ketua Menteri, Michael Tiang.

Oleh Nurzilla Mohamad

See author's posts


Vaksinasi untuk petugas barisan hadapan selesai hujung bulan

MELAKA: Sekurang-kurangnya 95 peratus daripada sejumlah 571,000 petugas barisan hadapan telah menerima dos pertama vaksin di bawah Program Imunisasi Covid-19 Kebangsaan Fasa Pertama.

Menteri Penyelaras program berkenaan Khairy Jamaluddin berkata, pihaknya menjangka pemberian suntikan vaksin petugas barisan hadapan akan selesai pada hujung bulan ini.

Katanya, di Melaka sendiri sebahagian besar petugas barisan hadapan telah menerima suntikan vaksin yang lengkap, manakala bakinya sedang menunggu untuk melengkapkan suntikan dos kedua.

Beliau berkata demikian ketika meninjau Program Imunisasi Covid-19 Kebangsaan Fasa Kedua yang turut dihadiri Exco Kesihatan dan Antidadah negeri Datuk Rahmad Mariman dan Pengarah Jabatan Kesihatan Melaka Datuk Sri Ismail Ali di Pusat Pemberian Vaksin (PPV) Dewan Tun Ali di Bukit Katil di sini semalam.

Khairy yang juga Menteri Sains, Tekonologi dan Inovasi berkata, 84 peratus atau 528 daripada 540 dos vaksin berjaya diberikan pada hari pertama Program Imunisasi Covid-19 Kebangsaan Fasa Kedua di Melaka, Isnin lepas.

Beliau berkata, 16 peratus individu di bawah Fasa Kedua berkenaan tidak hadir atas pelbagai sebab dan pihaknya akan memperincikan perkara berkenaan selepas ini.

Khairy berkata sepatutnya kehadiran penerima suntikan vaksin Fasa Kedua pada hari pertama semalam antara 95 hingga 100 peratus namun pihaknya berpuas hati dengan kehadiran 84 peratus sekali gus menunjukkan orang ramai yakin dengan vaksin yang diberi kerajaan.

“Kita juga minta supaya tiada pembaziran di PPV… kalau mereka yang diberi janji temu tak hadir, peraturan dia adalah tak bazir vaksin dan beri kepada siapa-siapa yang rela untuk terima vaksin,” katanya. – Bernama

See author's posts